c: text/html

text:
Siamlɔm
Siamlɔm (alo Yuli) enye ɣleti adrelia le fea me. Vovototowo le alesi wobuna feawo dome. Ƒe si ŋu míele bubum fifia enye Gregoria ɣletigbalẽ tɔ. Ŋkeke 31 ye le ɣletia me.
Eʋeawo tsɔ ŋkɔ na ɣleti sia be Siamlɔm elabena enye tsidzaɣi eyata wonɔna nuwo wosiam ɖe xexe ga gbugbɔwo nɔ lɔlɔm enu enu ne tsi ga dze dzadzam ko. Le blema ŋɔli la, Romatɔwo wotsɔ ŋkɔ na ɣleti sia be Yuli elabena eya me wodzi Yulio Kaisaro le. Ŋkɔ xoxo si Romatɔwo yɔna na ɣleti sia enye Quintilis, elabena eyae enye ɣleti atɔ̃lia le Romatɔwo wofe fe me hafi wotrɔe eye Dzove (alo Yanuar) va zu ɣleti gbãtɔ.
Eʋeawo tsɔ ŋkɔ na ɣleti sia be Siamlɔm elabena enye tsidzaɣi eyata wonɔna nuwo wosiam ɖe xexe ga gbugbɔwo nɔ lɔlɔm enu enu ne tsi ga dze dzadzam ko. Le blema ŋɔli la, Romatɔwo wotsɔ ŋkɔ na ɣleti sia be Yuli elabena eya me wodzi Yulio Kaisaro le. Ŋkɔ xoxo si Romatɔwo yɔna na ɣleti sia enye Quintilis, elabena eyae enye ɣleti atɔ̃lia le Romatɔwo wofe fe me hafi wotrɔe eye Dzove (alo Yanuar) va zu ɣleti gbãtɔ.
This is an excerpt from the article Siamlɔm from the Wikipedia free encyclopedia. A list of authors is available at Wikipedia.

robotstxt: allowed

filter: keep


text:
Nu Kae Mawɔ Ne Metsi Akogo?
Nu si nàte ŋu awɔ
1. Wò susu nenɔ nu siwo nèwɔna nyuie dzi. (2 Korintotɔwo 11:6) Togbɔ be nanewo li mèwɔna nyuie o hã la, nu gbogbo aɖewo li nèwɔna nyuie. Ne èkpɔ nu nyui siwo nèwɔna dze sii la, ana kakaɖedzi nasu asiwò nàɖu ŋudzedzemakpɔmakpɔ ɖe ame ɖokui ŋu kple akogotsitsi dzi. Bia ɖokuiwò be, ‘Nu kawoe mewɔna nyuie?’ Bu ŋutete kple nɔnɔme nyui siwo le asiwò ŋu.
2. Tsɔ ɖe le eme na amewo ŋutɔŋutɔ. Gbã la, tsɔ ɖe le eme na ame ʋɛ aɖewo. Ðekakpui si ŋkɔe nye Jorge gblɔ be: “
Amewo fe fɔfɔme kple ale si wofe dɔwɔnawo le edzi yim ɖeɖe dzaa ta biabia ate ŋu akpe ɖe mía ŋu míanya wo nyuie.”
Aɖaŋuɖoɖo: Mèganɔ ha dem kple ame siwo nye hawòtiwo ɖeɖe ko o. Xɔlɔ̃ vavã siwo ŋu wofo nu tsoe le Biblia me la dometɔ aɖewo tsi wu wo nɔewo sãsãsã. Wo dometɔ aɖewoe nye Rut kple Naomi, David kple Yonatan kpakple Timoteo kple Paulo. (Rut 1:16, 17; 1 Samuel 18:1; 1 Korintotɔwo 4:17) Ðo ŋku edzi be dzeɖoɖo bia be ame sia ame nagblɔ efe susu. Amewo dina be woaɖo to yewo ne yewole nu fom. Eya ta ne dze menya ɖona na wò o la, ɖo ŋku edzi be womagblẽ dzeɖoɖoa ɖe wò ɖeka dziwò o!
3. Srɔ̃ ‘
ale si nàse veve ɖe ame nu.’ (1 Petro 3:8) Ne mèda asi ɖe amea fe nyaa dzi o hã la, ɖe asi le eŋu wòagblɔ efe susu. Kpɔ ŋudzedze ɖe efe nya siwo dzi nèda asi ɖo la ŋu. Ne èsusui be ele be yeaɖɔ efe susu ɖo le nane gome la, ke wɔe le tufafa kple ŋuɖɔɖo me.
Aɖaŋuɖoɖo: Ƒo nu na amewo ale si nàdi be woafo nu na yee. Ðeko nyahehe ɖe amewo ŋu dzodzro, wo koko, wo dzudzu alo fɔbubu wo wòadze abe ame dzɔdzɔe wò ŋutɔ nènye ene, ana woaka ɖa le ŋuwò. Woalɔ̃ wò nya gbɔ wu ne ‘
wò nya dzea to ɣesiaɣi.’—Kolosetɔwo 4:6.


text:
Ðe Mawu Da Asi Ðe Xɔsetsakatsaka Dzia?
“Ðe subɔsubɔhawo nana míewɔa ɖeka loo alo wodea mama mía dome?” Wotsɔ nyabiase sia ɖo magazine si nye The Sydney Morning Herald la xlẽlawo ŋkume. Ame siwo ɖo nyaa ŋu fe akpa gãtɔ, siwo ade 89 le alafa me la, xɔe se be subɔsubɔhawo dea mama mía dome.
AME siwo doa subɔsubɔhawo fe ɖekawɔwɔ ɖe ŋgɔ ya fe susu to vovo. Eboo Patel, ame si ɖo Subɔsubɔhawo Ƒe Ðekawɔwɔ Habɔbɔ Na Sɔhɛwo la gblɔ be: “Mifia subɔsubɔha si nublanuikpɔkpɔ mele vevie na o . . . , alo subɔsubɔha si metsɔ ɖeke le anyigba fe dedienɔnɔnyawo me o . . . , alo esi metsɔa ɖeke le amedzrowɔwɔ me o lam.”
Le nyatefe me la, Buddhatɔwo, Katolikotɔwo, Protestanttɔwo, Hindutɔwo, Moslemtɔwo, kple subɔsubɔha bubu me tɔwo wɔa nu aduadu ɣeaɖewoɣi be yewoakpɔ ahedada fe nyawo gbɔ, aʋli amegbetɔwo fe gomenɔamesiwo ta, ana woade se ɖe tomebɔmbwo wɔwɔ nu, alo ahe amewo fe susu ayi ale si wole anyigba gblẽmee dzi. Xɔseha vovovowo dzea agbagba be yewoana gɔmesese ɖeka nasu yewo si eye yewoade dzi fo na yewo nɔewo. Eya ta wowɔa ɖoɖo ɖua azã, dzia ha, doa gbe ɖa, eye wowɔa kɔnu bubu siwo me wosia bosomikaɖiwo le tsɔ ɖenɛ fiana be yewowɔ ɖeka.
Ðe subɔsubɔhawo fe nuwɔwɔ aduadu alea nye mɔ si dzi woato aɖe vovototo si le wo dome la ɖa? Xɔsetsakatsaka dzie Mawu ato ana xexea me nanyo wua?
ÐE WOAWƆ NU SIA NU KO LE ÐEKAWƆWƆ TA?
Habɔbɔ gãgã siwo doa subɔsubɔhawo fe ɖekawɔwɔ ɖe ŋgɔ la dometɔ ɖeka foa adegbe be subɔsubɔha 200 kple edzivɔ me tɔwoe le yewofe habɔbɔa me eye yewole dɔ dzi le dukɔ 76 me. Wogblɔ be yewofe taɖodzinue nye “be yewoana nuwɔwɔ aduadu fe kadodo nanɔ xɔseha vovovoawo dome ɖaa.” Gake nya ma gbɔgblɔ le bɔbɔe, ke edziwɔwɔe nye nyaa. Le kpɔɖeŋu me, le habɔbɔa ɖolawo fe nya nu la, ehiã be yewoaɖɔ ŋu ɖo le hakplɔɖoɖoa ŋɔŋlɔ me ale be woagaɖia subɔsubɔha vovovoawo me tɔwo nu o. Nu ka tae? Susu ɖekae nye be wo katã womelɔ̃ ɖe edzi be ele be woafo nu tso Mawu ŋu le hakplɔɖoɖoa me o. Eya ta mlɔeba, womeyɔ Mawu fe ŋkɔ alo fo nu tso eŋu le hakplɔɖoɖoa me o.
Ne woɖe Mawu le nyaa me la, ke akpa ka wɔm xɔse le? Gakpe ɖe eŋu la, mɔ ka nue xɔsehawo fe ɖekawɔha ma to vovo na kpekpeɖeŋunahabɔbɔ alo dɔmenyohabɔbɔwo le? Esia tae habɔbɔ si ŋu míefo nu tsoe la kplɔlawo gblɔ be, menye subɔsubɔhae yewofe habɔbɔa nye o, ke boŋ “habɔbɔ si doa ɖekawɔwɔ ɖe ŋgɔe wònye.”
ÐE NYUIWƆWƆ DODO ÐE ŊGƆ ÐEÐE SUA?
Afetɔ Dalai Lama, si xɔ ŋkɔ le xɔsehawo fe ɖekawɔwɔ dodo ɖe ŋgɔ me la gblɔ be: “Nya ɖeka ma ko gblɔmee subɔsubɔha gãwo katã le: eyae nye lɔlɔ̃, nublanuikpɔkpɔ kple tsɔtsɔke.” Egblɔ kpee be: “Nu vevitɔe nye be míaɖe nɔnɔme vevi siawo afia le míafe agbenɔnɔ me gbe sia gbe.”
Enye nyatefe be nɔnɔme vevi siwo nye lɔlɔ̃, nublanuikpɔkpɔ, kple tsɔtsɔke le vevie ŋutɔ. Yesu fe nya si wova yɔ be Sikasedede la gblɔ be: “Nu sia nu si miedina be amewo nawɔ na mi la, ele be miawo hã miawɔ nenema ke na wo.” (Mateo 7:12) Gake nyuiwɔwɔ dodo ɖe ŋgɔ koe xɔse vavãtɔ bia?
Apostolo Paulo gblɔ tso eŋɔlimetɔ siwo gblɔna be Mawu subɔlawoe yewonye la ŋu be: “Mele ɖase ɖim na wo be, dzo le wo me ɖe Mawu ŋu; gake menye le sidzedze vavãtɔ nu o.” Nu kae nye wofe kuxia? Paulo gblɔ be: “Esi womenya Mawu fe dzɔdzɔenyenye o, ke boŋ wole didim be yewoaɖo yewo ŋutɔ tɔ anyi ta.” (Romatɔwo 10:2, 3) Esi nu si Mawu di be woawɔ la ŋuti sidzedze vavãtɔ mesu wo si o ta la, dzo si nɔ wo me kple wofe xɔse la siaa zu dzodzro.
NYA SI BIBLIA GBLƆ TSO XƆSETSAKATSAKA ŊU
Yesu gblɔ be: “Dzidzɔtɔwoe nye ŋutifafawɔlawo.” (Mateo 5:9) Yesu ŋutɔ hã wɔ nya ma dzi, elabena mede ŋutasẽnuwɔwɔ dzi o eye egblɔ ŋutifafagbedeasia na subɔsubɔha vovovowo me tɔwo. (Mateo 26:52) Ame siwo xɔ edzi se la lɔ̃ wo nɔewo vevie eye wowɔ ɖeka. (Kolosetɔwo 3:14) Gake ɖe taɖodzinu si nɔ Yesu si la koe nye be yeana ame fomevi vovovowo nawɔ nu aduadu eye woanɔ ŋutifafa me kple wo nɔewoa? Ðe Yesu wɔ ɖeka kple ame bubuwo le wofe subɔsubɔkɔnuwo mea?
Subɔsubɔhawo fe kɔmama siwo nye Farisitɔwo kple Zadukitɔwo fe kplɔlawo tsi tsitre ɖe Yesu ŋu vevie, eye wodi be yewoawui gɔ̃ hã. Aleke wòwɔ nui? Yesu gblɔ na efe nusrɔ̃lawo be: “Miɖe asi le wo ŋu. Mɔfiala ŋkuagbãtɔwoe wonye.” (Mateo 15:14) Yesu mewɔ ɖeka kple ame mawo le wofe subɔsubɔkɔnuwo me o.
Ɣeyiɣi aɖe megbe la, woɖo Kristo hame aɖe ɖe Korinto, si nye dugã aɖe le Hela, si me subɔsubɔha geɖewo nɔ. Aleke wòle be Kristotɔ siwo nɔ nuto ma me la nawɔ nui? Apostolo Paulo ŋlɔ ɖo ɖe wo be: “Migazu ame siwo nɔa kɔkuti ɖeka te kple dzimaxɔsetɔwo o.” Nu ka tae Paulo gblɔ nya ma ɖo? Eɖe eme be: “Ðekawɔwɔ kae le Kristo kple Belial [Satana] dome? Alo gome kae le nutefewɔla si le dzimaxɔsetɔ gbɔ?” Eyome exlɔ̃ nu wo be: “Eya ta mido go le wo dome, eye miɖe mia ɖokui ɖa.”
Eme kɔ fãa be Biblia fo nu tsi tre ɖe xɔsetsakatsaka ŋu. Gake ɖewohĩ àbia be, ‘Ekema aleke woawɔ be ɖekawɔwɔ vavãtɔ nanɔ anyi?’
NU SI ANA ÐEKAWƆWƆ VAVÃ NANƆ ANYI
Dukɔwo Ƒe Yamenutome Numekudɔwɔfe la nye mɔ̃ɖaŋunu deŋgɔ aɖe si le yamenutowo me si le xlã fom anyigba la, eye dukɔ vovovo 15 ye wɔ ɖeka ɖoe anyi. Bu eŋu kpɔ ko, ne ɖe dukɔ vovovoawo fe nu mesɔ le ɖoɖo si nu woawɔe le ŋu o la, ɖe wòadze edzia?
Nɔnɔme sia tɔgbi mee xɔsetsakatsaka fe habɔbɔ siwo li egbea la le. Togbɔ be wodea nuwɔwɔ aduadu kple bubudedeameŋu fe dzi fo hã la, wofe nu mesɔ le dzidzenu si dzi woatu wofe xɔse ɖo la me o. Esia wɔe be wofe susu to vovo kokoko le nu si anye agbe nyui nɔnɔ ŋuti mɔfiamewo kple wofe dzixɔsewo la me.
Mawu fe se kple dzidzenuwoe le Biblia me. Biblia ate ŋu afia mɔ mí le agbe me. Ame siwo nɔa agbe ɖe emenyawo nu la meléa fu wo havi le dukɔ si me wòtso alo subɔsubɔha si me wòle ta o, eye wonɔa anyi kple wo nɔewo le ŋutifafa kple ɖekawɔwɔ me. Mawu gblɔ esia ɖi do ŋgɔ ale: “Matrɔ dukɔwo fe gbegbɔgblɔ wòanye gbegbɔgblɔ dzadzɛ, ale wo katã woayɔ Yehowa fe ŋkɔ, ne woawɔ ɖeka asubɔe.” “Gbegbɔgblɔ dzadzɛ” la, si nye mɔ si nu Mawu di be míasubɔ ye le lae nana ɖekawɔwɔ nɔa anyi.
Yehowa Ðasefowo tsɔ dzidzɔ le kpewòm be nàva Fiaɖufe Akpata si te ɖe ŋuwò la me be wò ŋutɔ nàkpɔ ŋutifafa kple ɖekawɔwɔ si gbegbe le wo dome la tefe.


text:
Ðe Biblia Ƒo Nu Tso Fuɖeɖe Ŋua?
Ale si Biblia ɖo eŋui
Agbe nye nu kɔkɔe le Mawu ŋkume, eye ebua fugboe kura gɔ̃ hã be enye ame gbagbe. Gbɔgbɔ ʋã Fia David wògblɔ tso Mawu ŋu be: “
Esi menye ʋukɔe la, wò ŋkuwo kpɔm.” (Psalmo 139:16) Mawu gblɔ be woabia hlɔ̃ ame si wɔ nu vevi vi nɔdɔme. Esia fia be ebua vi si womedzi haɖe o fe agbe ɖeɖe ɖa be enye amewuwu.—2 Mose 20:13; 21:22, 23.
Ke ne nɔnɔme sesẽ aɖe va do mo ɖa le vidziɣi, si na vidzĩa kple dadaa siaa fe agbe ɖo afɔku me, eye wo dometɔ ɖeka fe agbe ko woate ŋu aɖe ya ɖe? Le go sia me la, srɔ̃tɔawo atso nya me le wo dometɔ si fe agbe ta woakpɔ ŋu.


text:
Ðe Dzɔdzɔmefɔkuwo Nye Tohehe Tso Mawu Gbɔa?
Ale si Biblia ɖo eŋui
Biblia mefia nu be Mawue nana dzɔdzɔmefɔkuwo siwo tefe míekpɔna egbea la dzɔna o. Ale si wofo nu tso Mawu fe ʋɔnudɔdrɔ̃ ŋu le Biblia me la to vovo sãa tso dzɔdzɔmefɔkuwo fe dzɔdzɔ gbɔ.
Mawu mehea to na nu nyui wɔlawo kple nu vɔ̃ɖi wɔlawo siaa o. Biblia gblɔ be: “
Amegbetɔ kpɔa ŋku nu, ke Yehowa kpɔa keke dzi me ke.”—1 Samuel 16:7, 8.
Yehowa kpɔa amewo fe dzi me eye ame vɔ̃ɖiwo koe wòtsrɔ̃na.—1 Mose 18:23-32.
Mawu xlɔ̃a nu amewo gbã ale be ame siwo ɖo toe nasi le afɔkua nu.
Gake dzɔdzɔmefɔkuwo ya dzɔna le vo me eye wowua ame nyui kple ame vɔ̃ɖi sia alo gblẽa nu le wo ŋu vevie. Le mɔ aɖe nu la, amegbetɔwo na be dzɔdzɔmefɔkuwo va le nu gblẽm wu elabe wole nu gblẽm le nutoa me nuwo ŋu, wole xɔ tum ɖe tefe siwo anyigba ʋuʋuna le, tefe siwo tɔ ɖɔna le kple tefe siwo yame fe nɔnɔme mede ame dzi kura o le.


text:
GBETAKPƆXƆ (TATA SI MÍESRƆ̃NA) JUNE 2014
Nusɔsrɔ̃nyati siwo me míadzro tso August 4 va se ɖe 31, 2014 la le tata sia me.
“Ðe Tofe Dzɔdzɔe Na Wò Afɔwo” Ne Nàyi Ŋgɔ
Aleke nàwɔ aɖe mɔxenuwo ɖa be nàɖo wò taɖodzinuwo gbɔ le mawusubɔsubɔ me?
Nyabiabia Siwo Tso Exlẽlawo Gbɔ
Ðe wòsɔ be Kristotɔwo natɔ dzo wofe ame kukuwoa?
Aleke Nàkpe Ðe Haxɔsetɔ Siwo Ƒe Srɔ̃ɖeɖe Me Gblẽ Ŋu?
Kpɔ nɔnɔme sesẽ kple seselelãme siwo ɖea fu na ame siwo gbe wo nɔewo.
‘Lɔ̃ Yehowa Wò Mawu La’
Kpɔ nu si Yesu wɔnɛ esi wògblɔ be míalɔ̃ Mawu kple míafe dzi blibo, luʋɔ blibo, kple tamesusu blibo.
‘Lɔ̃ Hawòvi Abe Wò Ŋutɔ Ðokuiwò Ene’
Nu kae Yesu wɔnɛ esi wògblɔ be míalɔ̃ mía havi abe mía ɖokui ene? Aleke míate ŋu awɔ esia?
Èɖo Ŋku Wo Dzia?
Ðe nèxlẽ Gbetakpɔxɔ fe tata siwo do nyitsɔ laa la beléletɔea? Ekema kpɔe ɖa be nu kawo dzie nèɖo ŋkui mahã.
Ðe Nèbua Amegbetɔwo Ƒe Gbɔdzɔgbɔdzɔwo Abe Ale Si Yehowa Bunɛ Enea?
Àte ŋu abu susu nyui ɖe nɔvi siwo wòdze abe wogbɔdzɔ wu ene la ŋu geɖe wu.
Kpe Ðe Ame Bubuwo Ŋu Be Woawɔ Wofe Ŋutete Katã
Aleke míate ŋu akpe ɖe sɔhɛwo kple nɔviŋutsu siwo xɔ nyɔnyrɔ etefe medidi o ŋu be woawɔ ŋgɔyiyi?


text: 1Mawu, ame si fo nu zi geɖe na mía tɔgbuiwo le blema to nyagblɔɖilawo dzi le mɔ vovovowo nu la,2fo nu na mí le ŋkeke siawo fe nuwuwu to Vi aɖe, si wòɖo nuwo katã fe domenyila, eye wòto eyama dzi wɔ nuɖoanyiawo, la dzi.3Eyae nye efe ŋutikɔkɔe fe ɖeɖe fia kple efe amenyenye fe nɔnɔme ŋutɔŋutɔ, eye wòléa nuwo katã ɖe te to efe nya fe ŋusẽ dzi; eye esi wòkɔ mía ŋu tso míafe nu vɔ̃wo me vɔ la, ebɔbɔ nɔ anyi ɖe Bubutɔ Gã la fe nuɖusi me le nɔfe kɔkɔwo.4Ale wòva zu gã wu mawudɔlawo, elabena enyi ŋkɔ si nyo wu wo tɔ sãsãsã la dome.5Le kpɔɖeŋu me, mawudɔlawo dometɔ kae wògblɔ na kpɔ be: “Vinyee nènye; egbe la, nye la mezu fofowò”? Eye be: “Nye ŋutɔ mazu fofoa, eye eya hã azu vinye”?6Gake egblɔ le ɣeyiɣi si me wòagakplɔ efe Ŋgɔgbevi la ava anyigba dzi ŋu be: “Mawu fe dɔlawo katã nabɔbɔ nɛ.”7Egblɔ le mawudɔlawo hã ŋu be: “Eye wòwɔ efe dɔlawo gbɔgbɔwo kple efe dutofo subɔlawo dzo fe aɖe.”8Gake egblɔ le Via ya ŋu be: “Mawue nye wò fiazikpui tso mavɔ me yi mavɔ me, eye wò fiaɖufe fe fiatikplɔ nye nu dzɔdzɔe wɔwɔ fe fiatikplɔ.9Èlɔ̃ dzɔdzɔenyenye, eye nèlé fu sedzimawɔmawɔ. Esia tae Mawu, wò Mawu, si dzidzɔmi na wò wu hatiwòwo.”10Eye wògagblɔ be: “Oo, Afetɔ, wòe ɖo anyigba gɔme anyi le gɔmedzedzea me, eye dzifowo nye wò asinudɔwɔwɔwo.11Wo nu ayi, gake wò ya ayi edzi anɔ anyi ɖaa; eye wo katã woatsi ado xoxo abe awudziwui ene,12eye àŋlɔ wo abe awu ene, abe awudziwui ene; eye woaɖɔ li wo, gake wò ya nenema ko nèle, eye wò fewo mavɔ gbeɖe o.”13Gake mawudɔlawo dometɔ ka ŋue wògblɔ le kpɔ be: “Bɔbɔ nɔ anyi ɖe nye nuɖusi me, va se ɖe esime matsɔ wò futɔwo awɔ wò afɔɖodzinu”?14Alo menye gbɔgbɔwoe wo katã wonye hena dutofo subɔsubɔdɔ wɔwɔ, eye wodɔa wo ɖa be woawɔ subɔsubɔdɔ na ame siwo anyi ɖeɖekpɔkpɔ dome oa?


text:
Nu Kae Mawɔ Ne Sukudede Medzɔa Dzi Nam O?
Nu si nàte ŋu awɔ
Kpɔ sukudede fe viɖewo dze sii. Dze agbagba nàkpɔ sukudede fe viɖewo adze sii. Menye nu siwo katã nèsrɔ̃na le suku la fe viɖe nàte ŋu akpɔ adze sii fifia o. Ke hã nusɔsrɔ̃ tso nu vovovowo ŋu ana nànya nu geɖe tso xexea me ŋu. Akpe ɖe ŋuwò nàzu “
nuwo katã na ame fomeviwo katã,” eye wòana nànya ale si nàɖo dze kple ame fomevi vovovowo. (1 Korintotɔwo 9:22) Ne mede ɖeke o hã la, ana wò tamebubuŋutete nanyo ɖe edzi, eye ŋutete sia ava ɖe vi na wò godoo le etsɔ me.
Dze gbagba nàkpɔ nu nyui si wò nufiala wɔna na wò la dze sii. Ne èwɔ abe wò nufiala fe nu tia wò ene la, tsɔ susu ɖo efe nufiafia dzi, ke menye eya amea dzi o. Ðo ŋkui be wò nufiala fia nu mawo ke ame geɖewo zigbɔzi nanewo kpɔ le sukuxɔ bubuwo me. Eya ta asesẽ nɛ be wòagafia nu mawo kple dzo abe ale si wòwɔe tsã ene.
Aɖaŋuɖoɖo: Ŋlɔ nu siwo gblɔm wòle ɖi, ne nane me mekɔ na wò o la, biae bubutɔe wòaɖe eme na wò, eye kpɔ dzidzɔ ɖe nu si srɔ̃m nèle la ŋu.
Kpɔ ŋudzedze ɖe wò ŋutetewo ŋu. Sukudede ate ŋu aɖe wò ŋutete siwo ŋu menya nu tsoe tsã o la ɖe go. Paulo ŋlɔ na Timoteo bena: ‘
De dzo Mawu fe nunana si le mewò la me.’ (2 Timoteo 1:6) Edze fãa be Timoteo xɔ gbɔgbɔ kɔkɔea fe nunana aɖewo. Gake ehiã be wòatu “nunana” ma ɖo be wòadzi ɖe edzi alo wòagagu o. Ele eme be Mawu menaa sukuŋutetewo mí tẽe o. Ke hã ŋutete siwo le asiwò la wò ɖeka si ko wole. Sukudede ate ŋu akpe ɖe ŋuwò nàva kpɔ wò ŋutete siwo mede dzesii tsã o la adze sii ahana nàtu wo ɖo ɖe edzi.


text:
NU SI AKPE ÐE ƑOMEWO ŊU | SRƆ̃ÐEÐE
Ne Xɔlɔ̃dzedzea Me Va Le Kplikplikpli Akpa
KUXIA
Ènye srɔ̃ŋutsu eye nèdze xɔlɔ̃ nyɔnu bubu alo ènye srɔ̃nyɔnu eye nèdze xɔlɔ̃ ŋutsu bubu aɖe si sea nu gɔme na wò wu. Esia na wòva wɔ na mi be yewoate ŋu aɖo dze ɖe sia ɖe faa eye mieɖonɛ hã. Ègblɔ na ɖokuiwò be, ‘Xɔ̃wo ko míenye,’ evɔ ne srɔ̃wò aɖo to ase dze legbe siwo mieɖona la, eya mabui nenema o.
Anɔ eme be miafe xɔlɔ̃dzedzea gayi akpa, ahiã be nàwɔ nane tso nɔnɔmea ŋu. Gake gbã la, na míakpɔ ale si wòdzɔe be nèva fo ɖokuiwò ɖe xɔlɔ̃dzedze sia me.
NU SI GBƆ WÒTSONA
Didi be yefe dzi nadze eme. Kpuie ko la, evivia nyɔnu nu ne ŋutsu tsɔ ɖe le eme nɛ, eye nenema kee wòle le ŋutsu hã gome. Esia nana ame fe ta tena, eye wòsena le eɖokui me be ye hã yele ame me. Ɣeyiɣi aɖe le miafe srɔ̃ɖeɖe megbe la, ɖewohĩ èva le ha dem kple ame aɖe si menye srɔ̃wò o eye wònana wò dzi dzea eme. Gake de dzesii: Ne hadede kple ame si menye srɔ̃wò o va le nuwò vivim la, afɔku le eme. Ne èdea ha kplikplikpli kple ame aɖe hegblɔa wò dzimenyawo nɛ la, ana be wò kple srɔ̃wò dome maganɔ kplikplikpli abe tsã ene o. Le go aɖe me la, èle lɔlɔ̃ si srɔ̃wò dze na la temee.
• Bia ɖokuiwò be, ‘Nu nyui ka koŋ kpɔm mèle le hadede kple ame sia me si nyemate ŋu akpɔ le srɔ̃nye gbɔ wu o?’
Ðekematsɔmatsɔ le eme na ame srɔ̃. Biblia na míenya be ame siwo ɖe srɔ̃ la akpɔ “xaxa” le mɔ aɖe nu. (1 Korintotɔwo 7:28) Le kpɔɖeŋu me, ɣeaɖewoɣi la, àte ŋu ase le ɖokuiwò me be ye srɔ̃ megatsɔa ɖeke le eme na ye o alo medea bubu ye ŋu o, alo elé dziku ɖe dɔ me le masɔmasɔ aɖe si gbɔ miekpɔ o ta. Ðewohĩ srɔ̃wòa mele lɔlɔ̃m be miakpɔ nya la gbɔ o, eye dzi ɖe le fowò. Ale wɔ esi ame bubu tsɔ ɖe le eme na wò ko la, wò susu trɔ ɖe amea ŋu. Numekula aɖewo gblɔ be ne srɔ̃tɔwo gbe kuxi sesẽwo gbɔ kpɔkpɔ la, etea ŋu nana be dzidzɔ meganɔa wofe srɔ̃ɖeɖea me o, eye esia ate ŋu ahe srɔ̃gbegbe gɔ̃ hã vɛ.
• Bia ɖokuiwò be, ‘Ðe nye kple srɔ̃nye míegatsɔa ɖe le eme na mía nɔewo o si wɔe be nye susu trɔ ɖe ame bubu ŋua?’
NU SI NÀTE ŊU AWƆ
Kpɔ afɔkua dze sii. Biblia gblɔ be: “Ðe ame aɖe ate ŋu aɖe dzo ɖe akɔnu, eye efe avɔ nagbe fiafiã?” (Lododowo 6:27) Nyatefeae nye be ne srɔ̃ le asiwò vɔ tso hafi ame bubu fe nu va le dzi lém na wò la, afɔku le eme. (Yakobo 1:14, 15) Menye nu si ate ŋu adzɔ ko fe nyae wònye o. Bu nu si dzɔ xoxo ŋu kpɔ. Esi nèɖe mɔ ame si menye srɔ̃wò o fe nu lé dzi na wò la, ke èle lɔlɔ̃ si srɔ̃wò dze na la temee.
Mègaflu ɖokuiwò o. Ne èle ha dem kplikplikpli kple ame si menye srɔ̃wò o la, esia ana nànɔ esusum be ne ame ma boŋue yeɖe la anye ne enyo wu. Esia le ko abe srɔ̃wòa fe gbagbãfewo tsɔtsɔ sɔ kple xɔ̃wòa fe nyuifewo ene, si mesɔ kura o! Ðo ŋku edzi hã be ale si xɔ̃wòa fe nu va le dzi lém na wò fifia la, nenema tututue srɔ̃wòa hã fe nu lé dzi na wò le gɔmedzedzea mee.
Ðo seɖofewo. Amewo dea mɔ̃ siwo doa ɣli wofe ʋuwo kple wofe afewo me be woaɖe ha fiafiwo. Wò hã àte ŋu awɔ nu sia tɔgbi le wò srɔ̃ɖeɖea me. Biblia gblɔ be: “Dzɔ wò dzi ŋu.” (Lododowo 4:23) Aleke nàwɔ esiae? Te mɔnu siawo kpɔ:
Na eme nakɔ nyuie na ame bubuwo be yelɔ̃ ye srɔ̃ vevie; ɖewohĩ nu siwo nàte ŋu awɔ la dometɔ ɖekae nye be nàda srɔ̃wòa fe fotowo ɖe wò dɔwɔfe.
—Biblia fe gɔmeɖose: 1 Mose 2:24.
Tso nya me le nu si ŋu nàɖe mɔ le kple nu si ŋu màɖe mɔ le o ne èle nu wɔm kple ame si menye srɔ̃wò o la ŋu. Le kpɔɖeŋu me, tsɔe be srɔ̃ŋutsue nènye, masɔ kura be nàfo nu tso miafe srɔ̃ɖeɖea me kuxiwo ŋu na nyɔnu aɖe si nye xɔ̃wò alo ayi aɖano aha kple nyɔnu aɖe si nye wò dɔwɔhati o, eye nenema ke ko wòle le srɔ̃nyɔnu hã gome.
Ne wò kple ame aɖe si menye srɔ̃wò o dome va le kplikplikpli akpa la, tso kadodo ma me lali. Ne esesẽ na wò be nàtso kadodoa me la, ke bia ɖokuiwò be nu ka tae. Le esi nàdze agbagba be yeaʋli wò kple ame ma dome kadodoa ta tefe la, de srɔ̃wòa dzi boŋ eye nànɔ nu si akpɔ miafe srɔ̃ɖeɖea ta la wɔm.
—Biblia fe gɔmeɖose: Lododowo 5:18, 19.


text:
Nya Si Ðɔktawo Va Le Gbɔgblɔm Tso Ʋudodo Ŋu Azɔ
Ƒe geɖewoe nye esi wohea nya ɖe Yehowa Ðasefowo ŋu le esi womelɔ̃na wodoa ʋu na wo o ta. Ale si míewɔna ɖe se si Biblia de be ‘woatsri ʋu’ dzi eye míegbena be womado ʋu na mí o la hea masɔmasɔwo dea mí kple ɖɔktawo dome ɣeaɖewoɣi, elabe wosusui be ʋudodo ade dɔnɔawo dzi.—Dɔwɔwɔwo 15:29.
Gake ɖɔkta geɖe va le asi fiam lãmesẽkuxi gbogbo aɖewo siwo ta wòle be woatsri ʋudodo ɖo.
Le fe 2013 fe adame la, Stanford Yunivɛsiti Ƒe Atikesrɔ̃suku fe nyadzɔdzɔgbalẽ si nye Medicine Magazine ɖe nyatakaka tɔxɛ aɖe ɖe go ku ɖe ʋu ŋu, wona tanya efe akpa aɖe be: “Nuwɔna Si Nu Le Yiyim
Nyati ma ŋlɔla gblɔ be Ðɔkta Patricia Ford, M.D. si ɖo Atikewɔwɔ Kple Amekoko Ʋumadomadoe Ƒe Dɔwɔfe si le Pennsylvania Kɔdzi eye wònye edzikpɔla la gblɔ be: “Susu si xɔ afe ɖe atikewɔlawo domee nye be ne ame fe ʋu mede agbɔsɔsɔ aɖe koŋ o la, aku godoo, eye be ele be woado ʋu na amea godoo hafi wòate ŋu atsi agbe . . . Esia nye nyatefe le nɔnɔme aɖewo koŋ me, gake menye nyatefe le dɔnɔ akpa gãtɔ * gome o.”
Ðɔkta Ford ame si daa dɔ na Yehowa Ðasefo siwo ade 700 fe sia fe la gblɔ hã be: “Atikewɔla geɖe siwo meɖo dze kple la . . . bunɛ vodadatɔe be dɔnɔ geɖewo mate ŋu ahaya o negbe ɖe wodo ʋu na wo. . . . Eye nye ŋutɔ hã mesusui nenema kpɔ. Gake nu si meva nya le ɣeyiɣi kpui aɖe mee nye be woate ŋu azã dɔdamɔnu bɔbɔe aɖewo awɔ dɔ siawo dzidzedzetɔe.”
Le August 2012 me la, nyadzɔdzɔgbalẽ si nye Archives of Internal Medicine ɖe nu siwo ŋu woke ɖo le numekuku si wowɔ tso dzikoko na ame ŋu le kɔdzi aɖe fe 28 sɔŋ la ɖe go. Yehowa Ðasefowo hayana kaba wu ame bubu siwo lé dɔ mawo tɔgbi siwo wodo ʋu na. Dɔdadamekuxi sesẽ ʋɛ aɖewo koe doa mo ɖa le Ðasefoawo gome ne wowɔ dɔ na wo, wofe lãme tea ŋu sẽna kaba, eye wo dometɔ siwo nɔa agbe fe 20 kple edzivɔwo le dɔwɔwɔ na wo megbe fe agbɔsɔsɔ sɔ kple ame siwo wodo ʋu na tɔ.
Nyati aɖe si dze le The Wall Street Journal me le April 8, 2013 dzi la gblɔ be: “Dɔwɔwɔ na ame ʋumadomadoe (si fia be woawɔ dɔ na amea evɔ womado ʋu si ame aɖe na la nɛ o) le edzi yim fe geɖewoe nye esia. Ame siwo gbena be womegado ʋu na yewo o le mawusubɔsubɔnyawo ta lae wowɔa dɔ sia na. Fifia kɔdzi geɖewo va le dɔ wɔm na amewo ʋumadomadoe . . . Amekola siwo kafua dɔwɔwɔ na ame ʋumadomadoe vevie la gblɔ be dɔwɔwɔ na ame ʋumadomadoe nana be womegagblẽa ga ɖe ʋufefle, edzadzraɖo, asitɔtrɔ le eŋu, edodo kpɔ kple edodo na amewo ŋu o, eye wòwɔnɛ hã be dɔnɔwo foa asa na dɔxɔxɔ le ʋudodo me kple lãmesẽkuxi siwo dona tso ʋudodo me siwo wɔnɛ be wotsia kɔdzi etefe didina la siaa.”
Mewɔ nuku o be Robert Lorenz ame si nye ame siwo kpɔa ʋunyawo gbɔ le Cleveland Kɔdzi fe amegã gblɔ be: “Ne èdo ʋu ne dɔnɔ aɖe la, àse le ɖokuiwò me enumake be yele kpekpem ɖe eŋu . . . Gake nu siwo va dona tso eme emegbee ana nàkpɔe kɔtɛe be yemekpe ɖe amea ŋu kura o.”
^ mm. 5 Kpɔ nyati si nye “Nya Siwo Amewo Biana Edziedzi


text:
NYA SIWO AMEWO BIANA EDZIEDZI
Ðe Yehowa Ðasefowo Xɔ Nubabla Xoxoa Dzi Sea?
Ðe Biblia fe akpa aɖewo do xoxoa? Kpɔ ale si ŋutinya si ɖea vi na ame kple aɖaŋuɖoɖo nyui siwo le Hebri Ŋɔŋlɔawo me ate ŋu aɖe vi na Kristotɔwoe ɖa.
NYA SIWO AMEWO BIANA EDZIEDZI
Vivimehae Yehowa Ðasefowo Nyea?
Xlẽ nu tso gɔmesese eve siwo le ame geɖewo si ku ɖe vivimeha ŋu, eye nàtsɔe asɔ kple ame siwo tututu Yehowa Ðasefowo nye, ne wò ŋutɔ nàfo nya ta.
NYA SIWO AMEWO BIANA EDZIEDZI
Nu Ka Tae Yehowa Ðasefowo Mezãa Atitsoga Le Tadedeagu Me O?
Togbɔ be Kristotɔwoe mí Yehowa Ðasefowo míenye hã la, míezãa atitsoga le míafe tadedeagu me o. Nu ka tae?
KPEKPEWO
Yehowa Ðasefowo Ƒe Hame Ƒe Kpekpewo
Xlẽ nu tso afi siwo míekpena le kple ale si míesubɔnae la ŋu.
Nu Ðedzesiwo
—Xexea Me Godoo
Dukɔ siwo me Yehowa Ðasefowo le subɔsubɔm le: 239
Yehowa Ðasefowo fe xexlẽme: 7,965,954
Wowɔ afe me Biblia-nusɔsrɔ̃ femaxee kple ame: 9,254,963
Ame siwo de Kristo fe ku fe Ŋkuɖodzia le fe si va yi me: 19,241,252
Hamewo: 113,823


text:
TA ADRELIA
Mɔkpɔkpɔ Vavã si Li na Wò Ame Vevi Siwo Ku
Aleke míewɔ nya be woafɔ ame kukuwo ɖe tsitre ŋutɔŋutɔ?
Didi kae le Yehowa me ɖe ame kukuwo fɔfɔ ɖe tsitre ŋu?
Amekawoe woafɔ ɖe tsitre?
TSƆE BE futɔ vɔ̃ɖivɔ̃ɖi aɖe kplɔ wò ɖo vevie kple du. Futɔa sesẽ wu wò eye efe afɔ hã le tsɔtsɔm wu tɔwò. Ènyae nyuie be mekpɔa nublanui na ame o elabena èkpɔ etefe wòwu xɔ̃wò vevi aɖewo xoxo. Aleke ke nèle dua simee o, èkpɔe be tetem ko wòle ɖe ŋuwò. Edze abe mɔkpɔkpɔ aɖeke kura megali na wò o ene. Gake kasia, ame aɖee nye ma va do be yeaxɔ na wò. Amea sesẽ kura wu wò futɔa, eye wògblɔ na wò be yeakpe ɖe ŋuwò. Gbɔdzɔe ka gbegbee nye si esia ana nàkpɔ!
2 Le mɔ aɖe nu la, futɔ sia tɔgbe nyã wò ɖe nu ŋutɔŋutɔ. Enyã mí katã ɖe nu. Abe alesi míesrɔ̃e le ta si do ŋgɔ me ene la, Biblia la yɔ ku be futɔ. Mía dometɔ aɖeke meli si ate ŋu asi le enu loo alo ate ŋu awɔ avu kplii aɖu edzi o. Mía dometɔ akpa gãtɔ míekpɔ etefe futɔ sia kplɔ míafe ame veviwo dzoe. Gake ŋusẽ le Yehowa si kura wu ku. Yehowae nye Xɔnametɔ lɔ̃ame si ɖee fia xoxo be yeate ŋu aɖu futɔ sia dzi. Eye edo ŋugbe hã be yeatsrɔ̃ futɔ sia si nye ku la ɖa kura tegbee. Biblia fia mí be: “Futɔ mamlɛtɔ, si woaɖe ɖa la, enye ku.” (Korintotɔwo I, 15:26) Nyanyui aɖee nye ma!
3 Azɔ na míabu alesi míesena le mía ɖokui me ne ku va kplɔ míafe ame vevi aɖe dzoe ŋu akpɔ vie. Esia wɔwɔ ana míava se nane si ahe dzidzɔ vɛ na mí la gɔme nyuie. Nya lae nye be Yehowa do ŋugbe be ame kukuwo agava nɔ agbe ake. (Yesaya 26:19) Woagatrɔ ava agbe me. Emae nye tsitretsitsi fe mɔkpɔkpɔ la.
NE MÍAƑE AME VEVI AÐE KU
4 Ame vevi aɖe ku na wò kpɔa? Vevesese, nuxaxa, kple wɔnamanɔameŋu fe seselelãme siwo wòhena vɛ dzena abe ɖe wowu tsɔtsɔ ene. Ne míeɖo nɔnɔme siawo me la, Mawu fe Nya la mee wòle be míadi akɔfafa atsoe. (Korintotɔwo II, 1:3, 4) Biblia la kpe ɖe mía ŋu míese alesi Yehowa kple Yesu sena le wo ɖokui me le ku ŋu gɔme. Yesu, amesi fe amenyenye kple nɔnɔme sɔ kple Fofoa tɔ pɛpɛpɛ la, nya vevesese si gbegbe wònyena ne ku dzɔ ɖe ame dzi. (Yohanes 14:9) Ne Yesu yi Yerusalem la, eɖia tsa yina Betania si nye du si medidi tso afima o me va srãa Lazaro kple nɔvianyɔnu Maria kple Marta kpɔna. Wova zu xɔlɔ̃ veviwo. Biblia gblɔ be: “Yesu lɔ̃a Marta kple nɔvianyɔnua kpakple Lazaro.” (Yohanes 11:5) Gake abe alesi míesrɔ̃e le ta si do ŋgɔ me ene la, Lazaro enye ma ku.
5 Aleke Yesu se le eɖokui me esi exɔlɔ̃a ku? Nuŋlɔɖia gblɔ na mí be Yesu yi Lazaro fometɔwo kple xɔlɔ̃wo gbɔ esime wonɔ wofe ame si ku la fam. Alesi wonɔ nu xamee la tefekpɔkpɔ wɔ dɔ ɖe Yesu dzi vevie. Nuŋlɔɖia gblɔ be Yesu ‘xa nu vevie le gbɔgbɔ la me, eye efe dzi ʋuʋu.’ Tete “Yesu fa avi.” (Yohanes 11:33, 35) Ðe Yesu fe nuxaxa fia be mɔkpɔkpɔ aɖeke menɔ esi oa? Ao, menye nenemae kura o. Le nyatefe me la, Yesu nya be yele nu wɔnuku aɖe wɔ ge le afima kpuie. (Yohanes 11:3, 4) Ke hã enya vevesese kple nuxaxa si gbegbe ku hena vɛ.
6 Le mɔ aɖe nu la, Yesu fe nuxaxa nye nusi naa dzi ɖoa mía fo. Efia mí be Yesu kple Fofoa, Yehowa, medi kura be ku nanɔ anyi o. Gake Yehowa Mawu ate ŋu aɖu futɔ ma dzi bɔbɔe! Mina míakpɔ nusi Mawu na Yesu wɔ ɖa.
“LAZARO LEE, DO GO!”
7 Kpeto aɖe mee woɖi Lazaro ɖo, eyata Yesu bia be woamli kpe si wotsɔ xe doa nui la ɖa. Marta melɔ̃ ɖe edzi o elabena ŋkeke ene va yi xoxo tso esime Lazaro ku, eye enya be fifia efe ŋutilã ate gbegblẽ. (Yohanes 11:39) Amekae aganɔ mɔ kpɔm be woate ŋu awɔ nane le nɔnɔmea ŋu?
8 Womli kpea ɖa, eye Yesu do ɣli sesĩe be: “Lazaro lee, do go!” Nukae dzɔ? ‘Amesi ku hafi la do go va.’ (Yohanes 11:43, 44) Àte ŋu akpɔ alesi amesiwo nɔ afima la akpɔ dzidzɔe ɖa le susu mea? Lazaro ɖanye wo nɔviŋutsu, fometɔ, xɔlɔ̃, alo afelika o, wo katã wonya nyuie be eku. Gake fifia, ame ma si wolɔ̃ vevie la tututue nye ma gava le tsitre ɖe wo dome. Anya wɔ na wo abe drɔ̃e kum yewonɔ ene. Ðikeke mele eme o be wo dometɔ geɖe anya wɔ atuu na Lazaro kple dzidzɔ gã aɖe. Ku dzi ɖuɖu ka gbegbee nye si!
9 Yesu megblɔ be ye ŋutɔ yefe ŋusẽe yetsɔ wɔ nukunu gã sia o. Le gbe si wòdo ɖa do ŋgɔ hafi yɔ Lazaro me la, ena wòdze fã be Yehowae nye Amesi gbɔ tsitretsitsia tso. (Yohanes 11:41, 42) Menye esiae nye zi gbãtɔ si Yehowa zã efe ŋusẽa le mɔ sia nu o. Lazaro fɔfɔ ɖe tsitre nye nukunu sia tɔgbe asieke siwo woŋlɔ ɖe Mawu fe Nya la me dometɔ ɖeka ko.* Nuŋlɔɖi siawo xexlẽ kple nusrɔsrɔ̃ tso wo ŋu doa dzidzɔ na ame ŋutɔ. Wofia mí be Mawu mekpɔa ame ŋkume o, elabena efɔ ɖeviwo kple tsitsiawo, ŋutsuwo kple nyɔnuwo, Israel-viwo kple amesiwo menye Israel-viwo o siaa ɖe tsitre. Eye aleke gbegbe ŋutinya mawo ɖee fia be amewo kpɔ dzidzɔe nye si! Le kpɔɖeŋu me, esi Yesu fɔ nyɔnuvi sue aɖe ɖe tsitre la, edzilawo ‘gli kple dzidzɔ gã.’ (Marko 5:42) Nyatefee, nusi Yehowa wɔ na wo la do dzidzɔ na wo ale gbegbe be womaŋlɔe be akpɔ o.
10 Ele eme baa be amesiwo Yesu fɔ ɖe tsitre la gaku mlɔeba ya. Ke ɖe wòfia be wo fɔfɔ ɖe tsitre meɖe vi aɖeke oa? Menye nenemae kura o. Biblia fe nuŋlɔɖi siawo ɖo kpe nyatefenya veviwo dzi na mí eye wògana mɔkpɔkpɔ hã mí.
NUSIWO MÍESRƆ̃ TSO TSITRETSITSI ŊUTI NUŊLƆÐIAWO ME
11 Biblia fia mí be “kukuawo menya naneke o.” Womegale agbe o eye womegale afi aɖeke hã o. Lazaro fe tsitretsitsi ŋuti nuŋlɔɖia ɖo kpe nyatefenya sia dzi. Esi Lazaro gagbɔ agbe la, ɖe wòva ɖɔ alesi dzifo le na amewo wòdzɔ dzi na woa? Alo ɖe wòfo nu tso dzomavɔ fe fukpekpe dziŋɔ aɖe ŋu wòna vɔvɔ̃ ɖo amewoa? Ao. Nya aɖeke mele Biblia me si fia be Lazaro gblɔ nya siawo fe ɖeke o. Le ŋkeke ene siwo me wòku la, ‘meganya naneke o.’ (Nyagblɔla 9:5) Ðeko Lazaro nɔ alɔ̃ dɔm le ku me.—Yohanes 11:11.
12 Lazaro ŋuti nuŋlɔɖia gafia mí hã be nu ŋutɔŋutɔe tsitretsitsia nye, ke menye nyakpakpa aɖe ko o. Yesu fɔ Lazaro ɖe tsitre eye ameha gã aɖe kpɔ etefe. Subɔsubɔhakplɔla siwo lé fu Yesu kura gɔ̃ hã megbe be nukunu sia dzɔ o. Nya si wogblɔ boŋ enye: “Nuka míawɔ? Elabena amesia [Yesu] le dzesi geɖewo wɔm.” (Yohanes 11:47) Ame geɖe yi va kpɔ ŋutsu si wofɔ ɖe tsitre la. Esia na be ame geɖe wu gava xɔ Yesu dzi se. Wokpɔe dze sii be agbe gbɔgbɔ Lazaro nye kpeɖodzi ŋutɔŋutɔ be Mawue dɔ Yesu ɖo ɖa. Kpeɖodzi ŋutɔŋutɔ sia sẽ ŋu ale gbegbe be Yuda-subɔsubɔhakplɔla siwo nye dzimesesẽtɔwo ɖo nugbe be yewoawu Yesu kple Lazaro siaa.—Yohanes 11:53; 12:9-11.
13 Ðe susu le eme be míaxɔe ase be woava fɔ ame kukuwo ɖe tsitre ŋutɔŋutɔa? Ẽ, elabena Yesu gblɔ be ŋkeke gbɔna si woafɔ ‘amesiwo katã le ŋkuɖodzi yɔdowo me’ la ɖe tsitre. (Yohanes 5:28) Yehowae nye nusianu si le agbe la Wɔla. Ðe wòasesẽ na mí be míaxɔe ase be ate ŋu agbugbɔ agbe ana nusi me agbe mele oa? Le nyatefe me la, esia dzixɔxɔse atso alesi gbegbe Yehowa ate ŋu aɖo ŋku nu dzii gbɔ. Ke ɖe wòate ŋu aɖo ŋku míafe lɔlɔ̃tɔ siwo ku dzia? Ɣletivi gbogbo manyaxlẽ aɖee le dzifonutoa me katã, ke hã Mawu yɔa wo dometɔ ɖesiaɖe fe ŋkɔ! (Yesaya 40:26) Eyata Yehowa Mawu ate ŋu aɖo ŋku míafe lɔlɔ̃tɔ siwo ku la dzi pɛpɛpɛ le nusianu me, eye ele klalo be yeagbɔ agbe wo hã.
14 Gake aleke gbegbe Yehowa di be yeagbɔ agbe ame kukuwoe? Biblia fia mí be enye efe didi vevie be yeafɔ ame kukuwo ɖe tsitre. Nutefewɔla Hiob bia nya sia be: “Ne ŋutsu ku la, ɖe wògagbɔa agbea?” Hiob nɔ nu fom tso alesi wòanɔ yɔdo me anɔ lalam vaseɖe esime ɣeyiɣia nade be Mawu naɖo ŋku edzi ŋu. Egblɔ na Yehowa be: “Àyɔm, eye matɔ na wò, [elabena] wò asinudɔwɔwɔ fe nu le dzrowòm.”—Hiob 14:13-15.
15 Wò ya bu eŋu kpɔ ko! Ele Yehowa dzrom vevie ŋutɔ be yeagbɔ agbe ame kukuwo. Ðe mefaa dzi na mí be míasrɔ̃e be aleae Yehowa sena le eɖokui me oa? Gake aleke tsitretsitsi si le ŋgɔ gbɔna la anɔ? Amekawoe woafɔ ɖe tsitre, eye le afika?
“AMESIWO KATÃ LE YƆDOWO ME”
16 Amewo fɔfɔ ɖe tsitre ŋuti nuŋlɔɖi siwo le Biblia me la fia nu geɖe mí tso tsitretsitsi si le ŋgɔ gbɔna ŋu. Anyigba dzi afisiae wogbɔ agbe amewo le eye wogava wɔ ɖeka kple wofe fometɔwo. Aleae tsitretsitsi si le ŋgɔ gbɔna la anɔ—gake eya anyo wu sasasã. Míesrɔ̃e le Ta 3 lia me be Mawu fe tameɖoɖoe nye be anyigba bliboa nazu paradiso. Eyata menye xexe si me yɔ fũ kple aʋawɔwɔ, nuvlowɔwɔ, kple dɔléle mee woafɔ amewo woava nɔ o. Mɔnukpɔkpɔ asu wo si be woanɔ agbe tegbee le ŋutifafa kple dzidzɔ blibo me le anyigba sia dzi.
17 Amekawoe woafɔ ɖe tsitre? Yesu gblɔ be ‘amesiwo katã le ŋkuɖodzi yɔdowo me ase yefe gbe eye woado go.’ (Yohanes 5:28, 29) Nenema ke Nyaɖeɖefia 20:13 hã gblɔ be: “Atsiafu ɖe ame kuku, siwo le eme la, hena, eye ku kple tsiẽfe [Hades] woɖe ame kuku, siwo le wo si la, hena.” Eyata “tsiẽfe,” alo Hades, tsi tre ɖi na amefomea fe yɔdo. (Kpɔ Megbenyawo.) Yɔdo mawo katã atsi fuflu. Ame biliɔn geɖe siwo le gbɔgbɔm ɖe eme le wo me la agagbɔ agbe. Apostolo Paulo gblɔ be: “Tsitretsitsi li na ame dzɔdzɔewo kple ame madzɔmadzɔwo siaa.” (Dɔwɔwɔwo 24:15) Nya mawo gɔme ɖe?
18 ‘Ame dzɔdzɔe’ siawo dometɔ aɖewoe nye ame geɖe siwo ŋu nya míexlẽna le Biblia me siwo nɔ anyi hafi Yesu va anyigba dzi. Ðewohĩ wò susu ayi amewo abe Noa, Abraham, Sara, Mose, Rut, Ester, kple bubuawo ene dzi. Wofo nu tso ŋutsu kple nyɔnu xɔsetɔ siawo dometɔ aɖewo ŋu le Hebritɔwo ta 11 lia me. Gake menye woawo koe nye “ame dzɔdzɔewo” o, ke boŋ Yehowa subɔla siwo ku le míafe ŋkeke siawo me hã le wo dome. Enyo ŋutɔ be le tsitretsitsi mɔkpɔkpɔa ta míate ŋu avo tso vɔvɔ̃ na ku me azɔ.—Hebritɔwo 2:15.
19 Ke amesiwo katã mesubɔ Yehowa alo ɖo toe o le esi mɔnukpɔkpɔ mesu wo si wodze si eyama o ya ɖe? Womaŋlɔ ‘ame madzɔmadzɔ’ biliɔn geɖe mawo hã be o. Woafɔ woawo hã ɖe tsitre eye ɣeyiɣi asu wo si be woatsɔ asrɔ̃ nu tso Mawu vavã la ŋu ahasubɔe. Le ɣeyiɣi fe didime si nye fe akpe ɖeka me la, woafɔ ame kukuwo ɖe tsitre ahana mɔnukpɔkpɔ wo be woawɔ ɖeka kple nutefewɔla siwo le anyigba dzi le Yehowa subɔsubɔ me. Ɣeyiɣi dodzidzɔname ŋutɔ aɖee wòanye. Ɣeyiɣi siae Biblia yɔ be Ʋɔnudrɔ̃gbe la.#
20 Ðe esia le fiafiam be woafɔ amesiame si nɔ agbe le anyigba sia dzi kpɔ la ɖe tsitrea? Ao. Biblia la gblɔ be amesiwo ku la dometɔ aɖewo le “dzomavɔʋe me,” alo “Gehenna, NW.” (Luka 12:5) Aɖukpo aɖe si nɔ blema Yerusalem-dua fe gliwo godo fe ŋkɔ me ye woɖe ŋkɔ Gehenna tsoe. Afimae dzo nɔa bibim le ɣesiaɣi wotsɔa nu kukuwo kple gbeɖuɖɔwo fua gbe ɖo. Amesiwo ku siwo Yudatɔwo bu be womedze be woaɖi wo o eye womedze be woagafɔ wo ɖe tsitre o lae wotsɔna fua gbe ɖe afima. Eyata wotsɔ dzomavɔʋe alo Gehenna wɔ tsɔtsrɔ̃ ɖikaa fe kpɔɖeŋu si sɔ. Togbɔ be Yesu awɔ akpa aɖe le ʋɔnudɔdrɔ̃ me hã la, Yehowae nye Ʋɔnudrɔ̃lagã na agbagbeawo kple kukuawo. (Dɔwɔwɔwo 10:42) Mafɔ amesiwo wòdrɔ̃ ʋɔnui be wonye ame vɔ̃ɖi siwo gbe tɔtrɔ wɔwɔ la ɖe tsitre gbeɖe o.
TSITRETSITSI YI DZIƑO
21 Biblia gafo nu tso tsitretsitsi bubu aɖe hã ŋu, si me woagbɔ agbe amewo woazu gbɔgbɔmenuwɔwɔwo ayi dzifo. Tsitretsitsi sia fe kpɔɖeŋu ɖeka koe le Biblia me, si nye Yesu Kristo fe tsitretsitsi.
22 Esi Yesu va anyigba dzi eye wowui la, Yehowa meɖe mɔ Via wɔnutefe la tsi yɔdo me o. (Psalmo 16:10; Dɔwɔwɔwo 13:34, 35) Mawu fɔ Yesu ɖe tsitre, gake mefɔe wònye amegbetɔ o. Apostolo Petro ɖe eme be ‘wowu Kristo le ŋutilã gome, ke wogbɔ agbee le gbɔgbɔ gome.’ (Petro I, 3:18) Nukunu gã aɖee wònye vavã. Wogbɔ agbe Yesu wòganye gbɔgbɔmeme sẽŋu aɖe! (Korintotɔwo I, 15:3-6) Yesue nye ame gbãtɔ si kpɔ ŋutikɔkɔe fe tsitretsitsi sia tɔgbe. (Yohanes 3:13) Gake mase ɖe eya ɖeka ko dzi o.
23 Esi Yesu nya be yeagatrɔ ayi dzifo kpuie ta la, egblɔ na eyomedzela wɔnutefeawo be yeayi ‘ava dzra tefe ɖo ɖi na wo.’ (Yohanes 14:2) Yesu yɔ amesiwo ayi dzifo be wonye “ha sue.” (Luka 12:32) Ame nenie anɔ Kristotɔ wɔnutefewo fe fufofo sue sia me? Apostolo Yohanes gblɔ le Nyaɖeɖefia 14:1 be: “Mekpɔ, eye kpɔ ɖa, alẽvi la [Yesu Kristo] le tsitre ɖe Zion-to la dzi, eye ame akpe alafa ɖeka blane vɔ ene, siwo fe ŋgonu woŋlɔ efe ŋkɔ kple Fofoa fe ŋkɔ ɖo la, le eŋu.”
24 Kristotɔ siwo fe xexlẽmee nye 144,000, siwo dome Yesu fe apostolo wɔnutefeawo le, lae nye amesiwo woafɔ ɖe tsitre ayi dzifo. Ɣekaɣie wofe tsitretsitsia dze egɔme? Apostolo Paulo ŋlɔ be esia adzɔ le Kristo fe anyinɔɣi. (Korintotɔwo I, 15:23) Àva srɔ̃e le Ta 9 lia me ahakpɔe be ɣeyiɣi ma mee míele fifia. Eyata woafɔ ame 144,000 la dometɔ ʋɛ siwo susɔ, siwo aku le míafe ŋkeke sia me la, ɖe tsitre enumake woayi dzifo. (Korintotɔwo I, 15:51-55) Gake amefomea me tɔ akpa gãtɔ fe mɔkpɔkpɔ enye be woafɔ wo ɖe tsitre woava nɔ Paradiso me le anyigba dzi.
25 Ẽ, Yehowa aɖu futɔ si nye ku dzi ŋutɔŋutɔ, eye wòaɖee ɖa kura tegbee! (Yesaya 25:8) Gake ɖewohĩ àbia be, ‘Nukae amesiwo woafɔ ɖe tsitre ayi dzifo la ava wɔ le afima?’ Woava nye dziɖulawo le Fiaɖufe wɔnuku aɖe me le dzifo. Míasrɔ̃ nu geɖe tso dziɖuɖu ma ŋu le ta si kplɔ esia ɖo me.
NUSI BIBLIA FIA
- Tsitretsitsi ŋuti nuŋlɔɖiwo le Biblia me eye wonaa mɔkpɔkpɔ vavã mí.—Yohanes 11:39-44.
- Enye Yehowa fe didi vevie be yeagbɔ agbe ame kukuwo.—Hiob 14:13-15.
- Woafɔ amesiwo katã le ŋkuɖodziyɔdowo me la ɖe tsitre.—Yohanes 5:28, 29.
* Nuŋlɔɖi bubuawo dze le Fiawo I, 17:17-24; Fiawo II, 4:32-37; 13:20, 21; Mateo 28:5-7; Luka 7:11-17; 8:40-56; Dɔwɔwɔwo 9:36-42; kple 20:7-12.
# Hena numeɖeɖe geɖe ku ɖe Ʋɔnudrɔ̃gbe la kpakple nusi dzi woanɔ te ɖo adrɔ̃ ʋɔnu amewoe ŋu la, kpɔ Megbenyawo.
Nyabiasewo
1-3. Futɔ kae nyã mí katã ɖe nu, eye nukatae nusi Biblia fia me dzodzro ana míakpɔ gbɔdzɔe?
4. (a) Nukatae ne míenya alesi Yesu se le eɖokui me esi efe ame vevi aɖe ku la, ate ŋu ana míanya alesi Yehowa hã sena le eɖokui me le ku ŋu? (b) Amekawoe va nye Yesu xɔlɔ̃ veviwo?
5, 6. (a) Aleke Yesu wɔ nui esi wòyi Lazaro fometɔ siwo nɔ nu xam gbɔ? (b) Nukata Yesu fe nuxaxa nye nusi naa dzi ɖoa mía fo?
7, 8. Nukatae wòdze abe Lazaro fe nɔnɔmea na mɔkpɔkpɔ aɖeke meganɔ fanametɔwo si o ene, gake nukae Yesu wɔ?
9, 10. (a) Aleke Yesu ɖe Amesi gbɔ ŋusẽ si wòtsɔ fɔ Lazaro ɖe tsitre tso la fiae? (b) Viɖe kawoe míakpɔ ne míexlẽ tsitretsitsi ŋu nya siwo woŋlɔ ɖe Biblia me?
11. Aleke Lazaro fɔfɔ ɖe tsitre ŋuti nuŋlɔɖia ɖo kpe nya si le Nyagblɔla 9:5 fe nyatefenyenye dzii?
12. Nukata míate ŋu aka ɖe edzi be wofɔ Lazaro ɖe tsitre ŋutɔŋutɔ?
13. Kpeɖodzi kae le mía si si ta míaxɔe ase be Yehowa ate ŋu afɔ ame kukuwo ɖe tsitre ŋutɔŋutɔ?
14, 15. Abe alesi Hiob fe nyawo ɖee fiae ene la, aleke gbegbe Yehowa di be yeagbɔ agbe ame kukuwoe?
16. Tefe ka fomevie amesiwo woafɔ ɖe tsitre la ava nɔ?
17. Ame nenie woafɔ ɖe tsitre?
18. Amekawoe nye ‘ame dzɔdzɔe’ siwo woafɔ ɖe tsitre, eye aleke tsitretsitsi mɔkpɔkpɔa ate ŋu aɖe vi na wò ŋutɔe?
19. Amekawoe nye “ame madzɔmadzɔwo,” eye mɔnukpɔkpɔ kae Yehowa aʋu ɖi na wo lɔlɔ̃tɔe?
20. Nukae nye dzomavɔʋe alo Gehenna, eye amekawoe yia afima?
21, 22. (a) Tsitretsitsi bubu kae gali? (b) Amekae nye ame gbãtɔ si wofɔ ɖe tsitre le gbɔgbɔ me kpɔ?
23, 24. Amekawoe le Yesu fe “ha sue” la me, eye ame nenie wonye?
25. Nuka mee míadzro le ta si kplɔ esia ɖo me?


text:
The Tower of Babel (Genesis 11: 1-9)
Ewe (Eʋegbe)
Mðtutu ɖe Babel
- Ke gbe ɖeka kple nufofo ɖeka ŋugbe le amegbetɔwo katã nu.
- Eye wòva me bena, esi wodze mɔ ɖo ta ɣedzefe gome la, wokpɔ gbadzafea ɖe ke Sinearnyibga dzi, eye wonɔ afima.
- Eye wogblɔ na wo nɔewo bena: Mina míamė anyikpe zu xɔtukpe na wo, eye aŋɔ le akaloba tefe na wo.
- Eye wogblɔ bena: Mina míatso du, eye míatu mɔ̃ kɔkɔa ɖe, si tame natɔ dzifo, ne míafe ŋk'ɔ nanyɔ, bena míagakaka ɖe anyigba blibo la katã dzi o!
- Tete Yehowa ɖi va anyi, be yeakpɔ du kple mɔ̃ kɔkɔ, si amegbetɔviwo le tutum la ɖa.
- Eye Yehowa gblɔ bena: Kpɔ ɖa, dukɔ ɔeka wonye, eye gbe ɖeka le wo katã nu, eye esia nye
wofe nuwɔwɔ fe gɔmedzedze ko; azɔ nusianu, si dim wole be, woawɔ la, womado kpoe o.
- Mina míaɖi ayi afima, ne míatɔtɔ wofe gbe, bena amea ɖeke nagase nɔvia fe gbe o!
- Eye Yehowa na bena, wokaka tso afima ɖe anyigba blibo la katã dzi, eye wodzudzɔ du la tsotso.
- Eyata woyɔnɛ bena Babel, le esi Yehowa tɔtɔ amegbetɔwo katã fe gbe le afima, eye Yehowa na
wokaka tso afima ɖe anyigba blibo la katã dzi ta.
Source http://99.198.110.38/bible_language_resources/ewe_bible.pdf


text:
NU SI AKPE ÐE ƑOMEWO ŊU | SRƆ̃TƆWO
Ale Si Nàwɔ Atsɔ Ake
KUXIA
Zi geɖe ne wò kple srɔ̃wo mieʋli nya la, miehea nya xoxo gbogbo siwo gbɔ wòle be miakpɔ va yi la ɖe go. Nu kae nye kuxia? Ate ŋu anye be mia dometɔ ɖeka alo mi ame evea siaa mienya ale si miatsɔ ake o.
Miate ŋu asrɔ̃ ale si miatsɔ ake. Gake gbã la, mina míakpɔ nu si tae wòsesẽna na srɔ̃tɔwo be woatsɔ ake wo nɔewo la ɖa.
NU SI GBƆ WÒTSONA
Ŋusẽ. Srɔ̃tɔ aɖewo gbea asiɖeɖe le nya ŋu be yewoatsɔ akpɔ ŋusẽ ɖe yewo srɔ̃wo dzi. Eye ne masɔmasɔ aɖe ɖo wo dome la, wohea nya xoxo mawo ɖe go be yewofe alɔ nade dzi le nyaʋiʋlia me.
Nyaléle ɖe dɔ me. Ate ŋu axɔ ɣeyiɣi geɖe hafi ame naŋlɔ nu si wowɔ ɖe eŋu la be. Ame aɖe ate ŋu agblɔ na srɔ̃a be, ‘metsɔe ke wò’ gake nya ma gale dɔ me nɛ kokoko. Ðewohĩ anɔ mɔnukpɔkpɔ dim be yeawɔ wɔɖenui.
Mɔkpɔkpɔ si meva eme o. Ame aɖewo ɖea srɔ̃ henɔa mɔ kpɔm na vivisese sɔŋ, abe ale si wòdzena le ŋutinya kpakpawo me ene. Eya ta ne masɔmasɔwo ɖo wo dome la, womelɔ̃na trɔa susu o, eye wonɔa wo ɖokuiwo biam be aleke ame si yewobu be esɔ na yewo pɛpɛpɛ fe susuwo to vovo na yewo tɔ alea. Ne ame meda sɔ le nu siwo wòkpɔ mɔ na me o la, ate ŋu awɔe be wòanɔ vodada dim le srɔ̃a ŋu ahagbe tsɔtsɔke.
Nugɔmemasemase na ame nɔewo. Srɔ̃tɔ geɖewo gbea tsɔtsɔke elabe wosea tsɔtsɔke gɔme bubui. Le kpɔɖeŋu me, ame aɖe ate ŋu abui be:
Ne metsɔe ke la, efia be mebu vodada la nu tsɛ.
Ne metsɔe ke la, ke efia be maŋlɔe be keŋkeŋ.
Ne metsɔe ke la, ɖeko wòagawɔ ŋlɔmi bubu ɖe ŋunye.
Le nyatefe me la, tsɔtsɔke mefia nu mawo dometɔ aɖeke o. Ke hã ate ŋu asesẽ be woatsɔ ake, vevietɔ le srɔ̃ŋutsu kple srɔ̃a gome.
NU SI NÀTE ŊU AWƆ
Se nu si tsɔtsɔke fia la gɔme. Nu si nya “tsɔtsɔke” fiana le Biblia me ɣeaɖewoɣie nye be “woaɖe asi le nya ŋu.” Eya ta tsɔtsɔke mebiana ɣesiaɣi be nàŋlɔ nu si wowɔ ɖe ŋuwò la be alo be nàbui nu tsɛ o. Ɣeaɖewoɣi la, nu si ko wòfiae nye be nàɖe asi le nyaa ŋu le wò ŋutɔ kple srɔ̃wòa siaa fe nyonyo ta.
Bu afɔku siwo ate ŋu ado tso eme ne ègbe be yematsɔ ake o la ŋu. Numekula aɖewo gblɔ be dzikuléle ɖe dɔ me ate ŋu agblẽ nu le ŋuwò vevie le ŋutilã me kple seselelãme gome siaa. Nu siawo dometɔ aɖewo ate ŋu anye blanuiléledɔ kple ʋusɔgbɔdɔ, kpakple ale si wòagblẽ miafe srɔ̃ɖeɖea me. Esia tae Biblia gblɔe wòsɔ be: “Mizu ame siwo nyoa dɔme na wo nɔewo, miafe dɔme netrɔ ɖe mia nɔewo ŋu vevie, eye mitsɔ nɔ mia nɔewo kem faa.”
Bu viɖe siwo dona tso tsɔtsɔke me la ŋu. Ne ètsɔ kea srɔ̃wo la, ana be nàka ɖe edzi be menye susu vɔ̃ aɖeke tae wòwɔ nua ɖo o, eye malé efe vodadawo ɖi o. Esia ana be mianɔ mia nɔewo fe nyawo lém ɖi o, eye esia awɔe be wò kple srɔ̃wò miagalɔ̃ mia nɔewo ɖe edzi wu.
Da sɔ. Ele bɔbɔe be nàtsɔe ake srɔ̃wò ne elɔ̃ ɖe edzi be mede blibo o. Agbalẽ aɖe gblɔ be ne wò susu katã le srɔ̃wòa fe gbɔdzɔgbɔdzɔwo ŋu la, ele bɔbɔe ŋutɔ be nàŋlɔ nɔnɔme nyui siwo katã le esi la be. Agbalẽa bia be: “Nu kawo ŋue nàdi be yefe susu nanɔ fifia?” (Fighting for Your Marriage) Ðo ŋku edzi be, ame aɖeke mede blibo o, eye wò ŋutɔ hã mede blibo o.
Se nu gɔme. Ne srɔ̃wò gagblɔ nya aɖe alo wɔ nane wòve wò la, bia ɖokuiwò be: ‘Ðe wònye nya gã nenema gbegbea? Ðe wòhiã be mate tɔ ɖe edzi be wòaɖe kuku nama, alo ɖe mate ŋu aŋe aɖaba fu nya ma dzi ko nya nakpã?’
Ne ehiã la, miɖo dze tso nyaa ŋu. Gblɔ nu si ve wò le nyaa ŋu kple nu si ta wòve wò ɖo la nɛ tufafatɔe. Mègabu vɔ̃ ɖe srɔ̃wòa ŋu o, eye mègate tɔ ɖe wò nyawo dzi hã o, elabena ɖeko ema ana srɔ̃wòa nanɔ eɖokui nu ɖem. Ke boŋ gblɔ ale si efe nuwɔnaa te ɖe dziwòe la boŋ nɛ.


text:
Ðe Mienaa Kpekpeɖeŋu Ame Siwo Ŋu Dzɔdzɔmefɔkuwo Gblẽ Nu Lea?
Ɛ̃. Zi geɖe la, Yehowa Ðasefowo naa kpekpeɖeŋu ame siwo ŋu dzɔdzɔmefɔkuwo gblẽ nu le. Míenaa kpekpeɖeŋu Yehowa Ðasefowo kple ame siwo menye Yehowa Ðasefowo o siaa le ɖekawɔwɔ me kple Biblia me mɔfiame si le Galatiatɔwo 6:
Habɔbɔ
Ne dzɔdzɔmefɔkuwo dzɔ la, hamemetsitsi siwo le tefe mawo la dia hamea me tɔwo fe mɔ be woanya ne wole dedie ahanya kpekpeɖeŋu siwo wohiã. Hamemetsitsiwo gblɔa nu siwo ŋu woke ɖo kple kpekpeɖeŋu siwo wona la na Yehowa Ðasefowo fe alɔdzedɔwɔfe si kpɔa dɔa dzi le wofe dukɔa me.
Ne hame siwo le nutoa me mate ŋu ana kpekpeɖeŋu siwo katã hiã o la, Yehowa Ðasefowo fe Dɔdzikpɔha wɔa ɖoɖo ɖe kpekpeɖeŋunana amewo ŋu. Esia sɔ kple ale si Kristotɔ gbãtɔwo kpɔ wo nɔewo fe nuhiahiãwo gbɔ esime dɔ to. (1 Korintotɔwo 16:
Gazazã
Míezãa nudzɔdzɔ siwo woɖona ɖe Yehowa Ðasefowo fe alɔdzedɔwɔfewo la fe akpa aɖe tsɔ kpena ɖe ame siwo ŋu dzɔdzɔmefɔkuwo gblẽ nu le la ŋu. (Dɔwɔwɔwo 11:


text:
GBETAKPƆXƆ (TATA SI MÍESRƆ̃NA) MAY 2014
Kpɔ mɔnu etɔ̃ siwo míate ŋu azã le gbefãɖeɖedɔa me be míaɖo nyabiase siwo ku ɖe nufiafia siwo me ɖeɖe sesẽ ŋu wòaɖo amewo fe dzi gbɔ. Nu ka tae wòle vevie be míayi edzi awɔ nutefe na Mawu fe habɔbɔa?
‘Nye Nuɖuɖue Nye Be Mawɔ Mawu Ƒe Lɔlɔ̃nu’
Mawu fe lɔlɔ̃nu wɔwɔ nɔ vevie na Fia David, apostolo Paulo kple Yesu Kristo siaa. Nu kae akpe ɖe mía ŋu be dzo nakpɔtɔ anɔ mía me ɖe gbefãɖeɖedɔa ŋu le anyigbamama sesẽwo me?
Ale Si ‘Míaɖo Nya Ŋu Na Ame Sia Ame’
Aleke míade ŋugble kple amewo le nya si Ŋɔŋlɔawo gblɔ tso nufiafia siwo me ɖeɖe sesẽ ŋu? Kpɔ mɔnu etɔ̃ siwo míate ŋu azã be míana ŋuɖoɖo siwo aɖo amewo fe dzi gbɔ.
Wɔ Ðe Sikasededea Dzi Le Gbefãɖeɖedɔa Me
Aleke wòle be míawɔ nu ɖe ame sia ame si míedo goe le gbeadzi ŋu? Aleke aɖaŋuɖoɖo si le Mateo 7:
Yehowa Kpe Ðe Ŋunye Vavã
Kenneth Little gblɔ ale si Yehowa kpe ɖe eŋu wòɖu ŋukpe kple kakaɖedzimanɔamesi dzi. Kpɔ ale si Yehowa yra ɖe efe agbagbadzedzewo dzi le efe agbe me katã
Yehowa Mawu Ðo Nu Sia Nu Ðe Ðoɖo Nu
Aleke blema Israel viwo kple fe alafa gbãtɔ me Kristotɔwo fe ŋutinya ɖo kpe edzi be Yehowa aɖo esubɔla siwo le anyigba dzi egbea ɖe ɖoɖo nu?
Ðe Nèle Zɔzɔm Aduadu Kple Yehowa Ƒe Habɔbɔa?
Satana fe nuɖoanyi sia ava nuwuwu kpuie. Nu ka tae wòle vevie be míayi edzi awɔ nutefe na habɔbɔ si zãm Mawu le le anyigba dzi egbea?
“Nuŋeŋedɔ Geɖe Li Woawɔ”
Yehowa Ðasefo siwo wu 760,000 ye le Biblia me nyatefea gblɔm le Brazil. Aleke Biblia Nusrɔ̃viwo dze mawunyagbɔgblɔ gɔme le Anyiehe Amerika?


text:
Nusɔsrɔ̃ 5
Vi Kae Míafe Kristotɔwo Ƒe Kpekpewo Dede Aɖe Na Wò?
Ame geɖe megadea sɔleme egbea o le esi womekpɔa ŋuɖoɖo na agbe me nyabiase veviwo loo alo kpɔa akɔfaname aɖeke o ta. Ke nu ka tae wòle be nàde Yehowa Ðasefowo fe kpekpewo ya? Vi kae Kristotɔ siawo fe kpekpewo dede aɖe na wò?
Àkpɔ dzidzɔ be yele ame siwo lɔ̃a ame hetsɔa ɖe le eme na ame la dome. Le fe alafa gbãtɔ me la, Kristotɔwo kpena dea ta agu na Mawu le hame vovovowo me, eye wosrɔ̃a Ŋɔŋlɔawo hedea dzi fo na wo nɔewo. (Hebritɔwo 10:24, 25) Esi lɔlɔ̃ le wo dome ta la, wosena le wo ɖokuiwo me be yewole xɔlɔ̃ vavã siwo nye yewo nɔvi Kristotɔwo dome. (2 Tesalonikatɔwo 1:3; 3 Yohanes 14) Míawo hã míezɔna ɖe ɖoɖo sia ke nu eye dzi dzɔa mí abe woawo ke ene.
Àkpɔ viɖe tso Biblia fe mɔfiamewo sɔsrɔ̃ kple wo dzi wɔwɔ me. Abe ale si wònɔ le Biblia ŋlɔɣi ene la, ŋutsuwo, nyɔnuwo kple ɖeviwo siaa kpea ta ɖekae. Nufiala bibiwo zãa Biblia tsɔ fiaa ale si míawɔ ɖe Biblia fe mɔfiamewo dzi le míafe agbe mee la mí. (5 Mose 31:12; Nexemiya 8:8) Ame sia ame ate ŋu akpɔ gome le nyaŋuɖoɖo kple hadzidzi me, eye míewɔa esia tsɔ ʋua míafe xɔse me.—Hebritɔwo 10:23.
Wò Mawu dzi xɔxɔ se me agasẽ ɖe edzi. Apostolo Paulo gblɔ na hame siwo nɔ anyi le eŋɔli la dometɔ ɖeka be: ‘Ele dzroyem vevie be makpɔ mi, be míade dzi fo na mía nɔewo; ame sia ame fe xɔse nado ŋusẽ nɔvia tɔ, mia tɔ kple tɔnye siaa.’ (Romatɔwo 1:11, 12) Hadede kple mía nɔvi xɔsetɔwo edziedzi le kpekpeawo me doa ŋusẽ míafe xɔse be míayi edzi anɔ agbe nɔm ɖe Biblia fe mɔfiamewo nu.
Nu ka tae màva míafe kpekpeawo enumake be wò ŋutɔ nàva kpɔ nu siawo tefe o? Míaxɔ wò alɔ evee. Womexɔa ga aɖeke ɖe kpekpeawo vava ta o.
Ame kawo fe kpɔɖeŋu srɔ̃mee míele le ale si míewɔa míafe kpekpewoe me?
Vi kawoe Kristotɔwo fe kpekpewo dede aɖe na mí?


text:
Ðe Yehowa Ðasefowo Dea Ziontɔnyenye Dzia?
Ao. Yehowa Ðasefowo nye Kristotɔ siwo tu wofe dzixɔsewo ɖe Biblia dzi. Togbɔ be subɔsubɔha aɖewo fiaa nu be Biblia me nyagblɔɖi aɖe me vavae Yudatɔwo fe tɔtrɔ gbɔ va Palestina nye hã la, Yehowa Ðasefowo mexɔe se nenema o. Woxɔe se be Biblia megblɔ nya aɖeke ɖi ku ɖe dziɖuɖu sia ɖoɖo anyi ŋu o. Le nyatefe me la, Biblia mefia nu be amegbetɔwo fe dziɖuɖu alo gbegbɔgblɔ aɖe dolawo nyo wu bubuawo o. Gbetakpɔxɔ si nye Yehowa Ðasefowo fe habɔbɔa fe magazine gblɔe eme kɔ fãa be: “Naneke mele Ŋɔŋlɔawo me si de Ziontɔwo fe dunyahehabɔbɔ la dzi o.”
Numekugbalẽ aɖe ɖe Ziontɔnyenye gɔme be enye “Yudatɔwo fe dunyahehabɔbɔ si fe taɖodzinue nye be yeaɖo Yudatɔwo fe dukɔ anyi le Palestina ahalée ɖe te.” (Encyclopædia Britannica) Mawusubɔsubɔ kple dziɖuɖu fe nyawo tae woɖo habɔbɔ sia anyi ɖo. Yehowa Ðasefowo medea Ziontɔwo fe dunyahehabɔbɔa dzi le wofe nufiafiawo me o, eye womedea nu wofe nyawo me loo alo tsia tre ɖe wo ŋu o.
Mawusubɔsubɔnyawo ŋu koe Yehowa Ðasefowo fe habɔbɔa tsia dzi ɖo, womedea dziɖuɖu aɖeke dzi o, Ziontɔnyenye hã le eme. Kpeɖodzi geɖewo li siwo ɖee fia be Yehowa Ðasefowo medea akpa aɖeke dzi le dunyahehe me o, eye le dukɔ aɖewo me la, wotia Yehowa Ðasefowo yome vevie le esi wotiae be yewomade akpa aɖeke dzi le dunyahehe me o ta. Míeka ɖe edzi bliboe be Mawu Fiaɖufe si le dzifo la koe ana ŋutifafa si anɔ anyi ɖaa nava anyigba dzi; amegbetɔ fe dziɖuɖu alo habɔbɔ aɖeke mate ŋu awɔ esia o.
Afi ka kee Yehowa Ðasefowo ɖale o, dzidzenu vevi aɖe si me woléna ɖe asi le wofe mawusubɔsubɔ mee nye esi bia tso wo si be woawɔ ɖe dziɖuɖuwo fe sewo dzi. Womedzea aglã ɖe dziɖuɖumegãwo ŋu o, eye womekpɔa gome le aʋawɔwɔ me o.


text:
Biblia
Biblia enye Yudatɔwo, Kristotɔwo fe hame vovoawo kpakple ha si woyɔna be "Eastern Orthodox" hame le yevugbe me la fe agbalẽ vevietɔ na sugbɔsugbɔ. Vovototo suea ɖewo le hasiawo fe Bibliawo me.
Yudatɔwo yɔna wofe Biblia be Tanak alo Hebri Biblia. Kristotɔwo hã yɔna wofe Biblia be Ŋɔŋlɔ Kɔkɔe. Wo ma agbalẽ sia ɖe akpa eve me. Akpa gbãtɔ enye Nubabla xoxoa eye evelia enye Nubabla yeyea. Kristotɔwo fe hamea ɖe wo tsɔ agbalẽ si wo yɔna be Apokrifa kpe ɖe wofe Biblia ŋuti. Agbalẽ ɖe wo le Roma "Catholic" kple "Eastern Orthodox" tɔwo fe Biblia me si wo mele Yudatɔwo fe Tanak me o.
Yudatɔwo yɔna wofe Biblia be Tanak alo Hebri Biblia. Kristotɔwo hã yɔna wofe Biblia be Ŋɔŋlɔ Kɔkɔe. Wo ma agbalẽ sia ɖe akpa eve me. Akpa gbãtɔ enye Nubabla xoxoa eye evelia enye Nubabla yeyea. Kristotɔwo fe hamea ɖe wo tsɔ agbalẽ si wo yɔna be Apokrifa kpe ɖe wofe Biblia ŋuti. Agbalẽ ɖe wo le Roma "Catholic" kple "Eastern Orthodox" tɔwo fe Biblia me si wo mele Yudatɔwo fe Tanak me o.
This is an excerpt from the article Biblia from the Wikipedia free encyclopedia. A list of authors is available at Wikipedia.


text:
Ale Si Nàfo Asa Na Nufefle Fũu Akpa
To vovo na boblodolawo fe nyafoɖeamenuwo la, míawo ŋutɔwo fe seselelãmewo kple nuwɔnawo ate ŋu awɔe be míatsɔ nufefle fũu aɖo dɔe. Na míakpɔ aɖaŋuɖoɖo ade siwo ate ŋu akpe ɖe ŋuwò nàfo asa na nufefle fũu la ɖa.
Ƒo asa na nu fefle eŋu mabumabui. Ðe nufefle kple nu siwo dzram wole ho kpɔtsɔe kpɔkpɔ doa dzidzɔ na wòa? Ne nenemae la, ele bɔbɔe be nàfle nu eŋumabumabui. Be nàfo asa na esia la, gbɔ dzi ɖi nàbu nu si tututu nu siawo fefle, wofe asiwò nɔnɔ kple beléle na wo ava bia tso asiwò le etsɔme la ŋu. Tɔ sẽe nàde ŋugble le nu siwo nèfle kpɔ wo ŋu mabumabui eye wòva ve wò emegbe la ŋu. Na ɣeyiɣi ɖokuiwò nàtsɔ ade ŋugble le nyaa ŋu hafi nàtso nya me mlɔeba.
Ƒo asa na nu fefle be nàtsɔ atsi seselelãme ɖefunamewo nu. Nuwo fefle ate ŋu ana be seselelãme ɖefunamewo nu natsi ɣeyiɣi vi aɖe ya. Gake ne seselelãme mawo gava la, ɖewohĩ àgadi vevie wu tsã be yeakpɔ gbɔdzɔe to nuwo fefle me ake. Le esi nàtsɔ nufefle aɖo dɔe be nàtsɔ atsi wò seselelãme ɖefunamewo nu tefe la, di xɔlɔ̃ siwo akpe ɖe ŋuwò alo kpɔ gome le kamedefefewo abe azɔlizɔzɔ ene me.
Mègana nufefle nazu modzakaɖenu na wò o. Fiase gãgãwo na be nufefle dzena abe modzakaɖeɖe ko ene. Togbɔ be àte ŋu aɖi tsa ayi fiase gãwo me alo atsa le Internet dzi atsɔ aɖe modzakae hã la, ɖe wotrɔ asi le nu siwo nàkpɔ le afi ma la fe akpa gãtɔ ŋu be woanyɔ nufefle fe didi ɖe mewò. Ðoe be ne yeɖo nane koŋ be yeafle ko hafi yeayi fiase me, eye ne èyi la fle nu ma dzaa ko.
Ðɔ ŋu ɖo le ame siwo nèdea hea kpli la ŋu. Xɔ̃wòwo fe agbenɔnɔ kple nyagbɔgblɔwo ate ŋu akpɔ ŋusẽ gã aɖe ɖe wò dzodzrowo dzi. Ne èflea nu fũu be yeasɔ kple ye xɔlɔ̃wo la, ke tia xɔlɔ̃ siwo ga kple nunɔamesiwo menyea nu vevitɔ na o.
Ðɔ ŋu ɖo le agbananuflegbalẽviwo zazã me. Agbananuflegbalẽviwo ana wòanɔ bɔbɔe na wò be nànɔ nuwo flem emetsonuwo ŋu mabumabui. Dze agbagba nàxe fe siwo katã nènyi le agbananuflegbalẽvia zazã me la ɣleti sia ɣleti. Nya demee siwo woɖena le ga me na wò le wò agbananuflegbalẽvi zazã atsɔ afle nue ta kple fe siwo nèxena ɖe eta, eye tsɔ agbananuflegbalẽvi vovovowo sɔ kple wo nɔewo ale be nàtia esi ade dziwò wu. Kpɔ nyuie le nuflegbalẽvi siwo ŋu fewo sɔ gbɔ akpa, eye wonaa mɔnukpɔkpɔ siwo mèhiã o la ŋu. Ne èdi be yeafle nane si fe home sɔ gbɔ la, dzra ga ɖo nàflee asiasi wu be nàflee agbana.
Ga agbɔsɔsɔ si le asiwò la nenɔ nyanya na wò. Ele bɔbɔe be nàfle nu fũu ne mènya ga agbɔsɔsɔme si le asiwò o. Wɔ ga siwo nèzãna la ŋuti nuŋlɔɖi ɣesiaɣi, eye ga siwo katã le asiwò nenɔ nyanya na wò. Nɔ te ɖe ga siwo nèkpɔna le ɣletia me kple zazã siwo nèwɔ va yi dzi nàwɔ ɖoɖo ɖe ga siwo nàzã le ɣletia me ŋu. Wò ŋku nenɔ wò gazazãwo ŋu, eye nàtsɔe anɔ sɔsɔm kple ga si nèwɔ ɖoɖo be yeazã. Bia tso xɔ̃wò aɖe si dzi nèka ɖo la si be wòaɖe gaŋutiɖoɖo siwo gɔme mèse o la gɔme na wò.


text:
NYƆ! JANUARY 2014
Nyatakakadzraɖofe Si Nyo Na Ame Sia Ame
Àdi be yease Biblia gɔme ɖe edzia? Alo àdi be wò fomea nakpɔ dzidzedzea? Sɔhɛ nènye eye nèle aɖaŋuɖoɖo dima? Nya siwo sɔ na ame sia ame le míafe nyatakakadzrofea.
Nyatakakadzraɖofe Si Nyo Na Ame Sia Ame
Srɔ̃ ale si nàzã míafe nyatakakadzraɖofea eye nàkpɔ ale si Biblia me nunya si ɖea vi ɣesiaɣi la akpe ɖe wò kple wò fomea ŋui ɖa.
Ŋkuléle Ðe Xexea Me Ŋu
Nyatiawo dometɔ aɖewo: ɖevi fe gomenɔamesi le Afrika-dukɔ siwo le Sahara fe anyiehe, vɔvɔ̃ na Internet dzi gbɔɖiamenyawo gbɔgblɔ ɖe ame ŋu le Italy kple ale si sɔhɛwo gbena be woagado yewo ɖe ŋgɔ le dɔ me o le dzidzim ɖe edzi le Japan.
Nugbagbesueŋutinunyala Aɖe Ƒe Xɔse
Ale si nu gbagbewo fe wɔwɔme de ŋgɔ la na Feng-Ling Yang, dzɔdzɔmeŋutinunyala aɖe si le Japan, megava xɔ nufiafia si nye be ɖeko nuwo dzɔ le wo ɖokuiwo si la dzi se o. Nu ka tae?
Ale Si Nàwɔ Anɔ Te Ðe Hatiwo Ƒe Nyafoɖeamenu Nu
Hatiwo fe nyafoɖeamenu ate ŋu ana ame nyui nawɔ nu gbegblẽwo. Nu kae wòle be nànya tso hatiwo fe nyafoɖeamenu ŋu eye aleke nànɔ te ɖe enui?
Nuwɔwɔwo
Biblia fo nu tso “ŋkeke” ade siwo Mawu tsɔ wɔ nu gbagbewoe la ŋu. Ðe ŋkeke mawo dometɔ ɖe sia ɖe fe didime nye gafofo 24 hã?
Tsaɖiɖi Yi Italy
Wonya Italytɔwo nyuie be wowɔa xɔlɔ̃, blemanuwo bɔ ɖe wo gbɔ eye nutata vovovowo le wo si. Xlẽ nu tso ale si Yehowa Ðasefowo fe dɔa le edzi yim le du sia mee la ŋu.
Nya Ɣaɣla Aɖe Si Ku Ðe Yiyiɖɔ Ŋu
Yiyiɖɔ tea ŋu sesẽna alo bɔbɔna ne ehiã. Xlẽ nu tso ale si wòdzɔnae kple nu si tae la ŋu.


text:
TA ADELIA
Afikae Ame Kukuwo Le?
Nɔnɔme ka mee ame kukuwo le?
Nukatae amegbetɔwo kuna?
Ðe nɔnɔme si me kukuawo le ŋuti nyatefea nyanya afa akɔ na amea?
BIABIA siawo nye nya siwo ŋu amewo de ŋugble le vevie fe akpe geɖe. Biabia veviwoe wonye. Amekawo ke míeɖanye alo afika ke míeɖale o, biabia siawo fe ŋuɖoɖo ka mía dometɔ ɖesiaɖe.
2 Míedzro alesi Yesu Kristo fe tafevɔsa la ʋu agbe mavɔ nɔnɔ fe mɔ ɖi na mí me le ta si do ŋgɔ me. Míesrɔ̃e hã be Biblia gblɔe ɖi be ɣeyiɣi aɖe gbɔna si “ku maganɔ anyi akpɔ o.” (Nyaɖeɖefia 21:4) Gake fifia ya mí katã míate ŋu aku. Fia nyanu Salomo gblɔ be: “Agbagbeawo nyae be, yewogbɔna kuku ge.” (Nyagblɔla 9:5) Míedzea agbagba ɖesiaɖe be míanɔ agbe didi. Ke hã, míedea ŋugble le nɔnɔme si me míava nɔ ne míeku ŋu.
3 Míexaa nu vevie ŋutɔ ne míafe ame veviwo ku. Ðewohĩ míabia be: ‘Nɔnɔme ka mee wole? Ðe wole fu kpema? Ðe wole mía kpɔma? Ðe míate ŋu akpe ɖe wo ŋua? Ðe míagakpɔ wo ake gbaɖegbea?’ Alesi subɔsubɔha siwo le xexeame ɖoa nya siawo ŋui la to vovo tso wo nɔewo gbɔ. Wo dometɔ aɖewo fiaa nu be ne ènɔ agbe nyui la, àyi dzifo, gake ne ènɔ agbe baɖa la, woawɔ funyafunya wò le dzomavɔ me. Subɔsubɔha bubuwo fiaa nu be ne ame ku la, eyia tɔgbuiawo gbɔ le gbɔgbɔmenutome. Eye bubu aɖewo hã fiaa nu be ne ame ku la, eyia kukuawo de be woadrɔ̃ ʋɔnui eye emegbe agadzɔ ake, alo woagbugbɔe adzi le nɔnɔme bubu aɖe me.
4 Nukpɔsusu ɖeka aɖe dze le subɔsubɔhawo fe nufiafia mawo katã me—si nye be míafe akpa aɖe yia edzi nɔa agbe le ku megbe. Subɔsubɔha siwo nɔ anyi tso blema ke vaseɖe egbea dometɔ akpa gãtɔ fiaa nu be kukuawo yia edzi nɔa agbe tegbee le nɔnɔme aɖe me eye be woate ŋu akpɔ nu, ase nu, ahabu tame. Gake aleke ema ate ŋu adzɔe? Míafe ahɔhɔ̃ fe dɔwɔwɔe nana míete ŋu dzea si nu hebua tame. Ne ame ku la, efe ahɔhɔ̃ megawɔa dɔ o. Míafe susuwo, seselelãmewo, kple sidzenuwo meyia edzi nɔa dɔ wɔm le wo ɖokui si le mɔ wɔnuku aɖe nu o. Nusiawo fe ɖeke megawɔa dɔ ne míafe ahɔhɔ̃a dzudzɔ dɔwɔwɔ o.
NUKA TUTUTUE DZƆNA ÐE AME DZI NE EKU?
5 Nusi dzɔna ɖe ame dzi le ku me nyanya menye nu sesẽ aɖeke na Yehowa, amesi nye ahɔhɔ̃a Wɔla o. Eyae nya nyatefea, eye eɖe nɔnɔme si me ame kukuwo le la me na mí le efe Nya Biblia la me. Nusi wòfia si me kɔ nyuie enye si: Ne ame ku la, megali o. Ku enye agbemanɔmanɔ. Kukuawo mate ŋu akpɔ nu alo ase nu alo abu tame o. Míafe akpa aɖeke kura meli si yia edzi nɔa agbe le ku megbe o. Luʋɔ alo gbɔgbɔ makumaku aɖeke mele mía me o.*
6 Salomo de dzesii be agbagbeawo nyae be yewogbɔna kuku ge, eye wòyi edzi ŋlɔ bena: ‘Ke kukuawo menya naneke o.’ Eyi edzi kɔ nyatefenya sia me be kukuawo mate ŋu alɔ̃ mí alo alé fu mí o, eye be “nuwɔwɔ alo tamebubu, sidzedze alo nunya mele tsiẽfe [yɔdo me] o.” (Nyagblɔla 9:5, 6, 10) Nenema ke Psalmo 146:4 hã gblɔ be ne ame ku la, ‘efe tamesusuwo nu yina’ alo gblẽna. Ne ame ku ko eku, efe akpa aɖeke meyia edzi nɔa agbe le ku megbe o. Míate ŋu atsɔ agbe si míele la asɔ kple dzofaɖe. Ne wotsi dzoa la, dzofaɖea meyia afi aɖeke o. Etsi, megali o.
NUSI YESU GBLƆ TSO KU ŊU
7 Yesu Kristo fo nu tso nɔnɔme si me ame kukuwo le ŋu. Ekɔ nu me esime Lazaro, si nye ŋutsu aɖe si wònya nyuie la, ku. Yesu gblɔ na efe nusrɔ̃lawo be: “Mía xɔlɔ̃ Lazaro le alɔ̃ dɔm.” Nusrɔ̃lawo bu be ɖe Yesu le gbɔgblɔm be Lazaro fe lãme gblẽ vie wòmlɔ anyi le ɖiɖim ɖe eme. Gake menye nenemae o. Yesu ɖe eme na wo be: “Lazaro ku.” (Yohanes 11:11-14) De dzesii be Yesu tsɔ ku sɔ kple alɔ̃dɔdɔ kple ɖiɖiɖeme. Lazaro meyi dzifo loo alo nɔ fu kpem le dzomavɔ me o. Meyi va le mawudɔlawo gbɔ loo alo le tɔgbuiawo gbɔ o. Menye ɖe wogbugbɔ Lazaro le dzidzim ake be wòagadzɔ ame bubui o. Ke boŋ ɖe wòle ɖiɖim ɖe eme le ku me, abe alesi woadɔ alɔ̃ ayi eme ʋĩ drɔ̃emakumakui ene. Mawunyakpukpui bubuwo hã tsɔ ku sɔ kple alɔ̃dɔdɔ. Le kpɔɖeŋu me, esi wofu kpe nusrɔ̃la Stefano wòku la, Biblia gblɔ be “eto me dɔ alɔ̃.” (Dɔwɔwɔwo 7:59) Nenema ke apostolo Paulo hã ŋlɔ nu tso efe ŋkekea me tɔ aɖewo siwo “dɔ alɔ̃” le ku me ŋu.—Korintotɔwo I, 15:6.
8 Ðe wònye Mawu fe tameɖoɖo tso gɔmedzedzea me be amegbetɔwo nakua? Kura o! Yehowa wɔ amegbetɔwo be woanɔ agbe tegbee le anyigba dzi. Míesrɔ̃e do ŋgɔ le agbalẽ sia me be Mawu da atsu kple asi gbãtɔawo ɖe paradisofe dodzidzɔname aɖe me. Ena wonɔ lãmesẽ deblibo me. Nu nyuiwo sɔŋ koe Yehowa di na wo. Ðe dzila lɔ̃ame aɖe adi be ye viwo natsi aku amegã akpe fu ahakua? Gbeɖe! Yehowa lɔ̃ viawo ale gbegbe eye wòdi be woanɔ dzidzɔ kpɔm le anyigba dzi tegbee. Biblia gblɔ le amegbetɔwo ŋu be Yehowa de “mavɔmavɔ dzi me na wo.” (Nyagblɔla 3:11) Mawu wɔ mí hetsɔ didia de mía me be míanɔ agbe tegbee. Eye ewɔ ɖoɖo na mí hã be míafe dzimedidi sia nava eme na mí.
NUSITA AMEGBETƆWO KUNA
9 Ekema nuka koŋ tae amegbetɔwo kuna? Be míakpɔ ŋuɖoɖoa la, ele be míade ŋugble le nusi dzɔ esime ŋutsu kple nyɔnu ɖeka koe nɔ anyigba dzi la ŋu. Biblia ɖe nu me be: “Yehowa Mawu na ati vovovo, siwo nya kpɔna, siwo fe tsetse nyo na ɖuɖu la, mie tso anyigba me.” (Mose I, 2:9) Gake wode se aɖe na wo. Yehowa gblɔ na Adam be: “Ðu abɔmetiawo katã fe tsetse faa; ke ati, si na wodzea si nyui kple vɔ̃ la, megaɖu eya fe tsetse aɖeke o; gbesigbe naɖu efe ɖe, ku ke naku.” (Mose I, 2:16, 17) Esia menye sedede si dzi wɔwɔ asesẽ kura o. Ati vovovowo li siwo fe tsetse Adam kple Xawa ate ŋu aɖu faa. Gake fifia mɔnukpɔkpɔ tɔxɛ aɖe su wo si be woaɖee afia be yewokpɔ ŋudzedze ɖe Amesi tsɔ nusianu, si me agbe deblibo hã le, na wo la ŋu. Wofe toɖoɖo aɖee afia hã be wode bubu wo Fofo si le dzifo fe dziɖuŋusẽ ŋu eye enye wofe didi be yewoawɔ ɖe efe mɔfiame si me lɔlɔ̃ le dzi.
10 Nublanuitɔe la, ame eve gbãtɔawo tiae be yewoagbe toɖoɖo Yehowa. Satana fo nu to da aɖe dzi bia Xawa be: “Vavãe Mawu gblɔ bena, migaɖu abɔmetiawo katã fe tsetse aɖeke o mahã?” Xawa ɖo ŋu nɛ be: “Míeɖua abɔmetiawo fe tsetse faa; ke Mawu gblɔ le ati, si le abɔa titina la fe tsetse ŋuti bena: Migaɖu efe ɖeke o, eye migaka asi eŋu hã o, be miagaku o!”—Mose I, 3:1-3.
11 Satana gblɔ nɛ be: “Miele kuku ge akpɔ o; ke boŋ Mawu nyae bena, gbesigbe ke miaɖu efe ɖe la, miafe ŋkuwo laʋu, eye mianɔ abe Mawu ene, anya nyui kple vɔ̃.” (Mose I, 3:4, 5) Satana di be Xawa naxɔe ase be atikutsetse si ŋu wode se ɖo la ɖuɖu aɖe vi nɛ. Efe nyaa fia be eya ŋutɔ ate ŋu atso nya me na eɖokui le nusi nye nyui kple nusi nye vɔ̃ ŋu; be ate ŋu awɔ nusianu si wòdi faa. Satana tso Yehowa nu hã be ɖe wòble wo le nusi adzɔ ɖe wo dzi ne woɖu atikutsetsea ŋu me. Xawa xɔ Satana dzi se. Eyata egbe atikutsetsea fe ɖe heɖu. Eyome etsɔ ɖe yi na srɔ̃a, eye eya hã ɖui. Menye ɖe wowɔ esia le manyamanya me o. Wonya nyuie be nusi tututu Mawu gblɔ be yewomegawɔ o la wɔm yewonɔ. Woɖoe koŋ gbe sedede bɔbɔe aɖe si me susu le la dzi wɔwɔ esi woɖu atikutsetsea. Womebu wo Fofo si le dzifo kple efe dziɖuŋusẽ ɖe ɖeke me o. Bubumademade wo Wɔla si lɔ̃ wo ŋu alea nye nusi mele be woatsɔ ake wo o!
12 Míawɔ efe kpɔɖeŋu ale: Aleke nàse le ɖokuiwò me ne èdzi ŋutsuvi alo nyɔnuvi aɖe eye nèkpɔ edzi nyuie gake wògbe toɖoɖo wò hewɔ nusi fia be mede bubu ŋuwò o alo be melɔ̃ wò o? Ema ate ɖe dziwò vevie. Ke bu alesi gbegbe wòate ɖe Yehowa dzii esime Adam kple Xawa siaa wɔ nusi tsi tre ɖe eyama ŋu la ŋu kpɔ.
13 Susu aɖeke meli si ta wòle be Yehowa nana Adam kple Xawa siwo zu tomaɖolawo nayi edzi anɔ agbe tegbee o. Woku, abe alesi wògblɔe na wo do ŋgɔ ene. Adam kple Xawa megali o. Menye ɖe wotrɔ heva le agbe le gbɔgbɔmenuto aɖe me o. Míenya esia elabena nya si Yehowa gblɔ na Adam esi wònɔ gbe biamee tso efe tomaɖomaɖo nuwɔnaa ŋu la na wòdze kɔte. Mawu gblɔ nɛ be: “[Àgatrɔ] azu anyi, elabena eya mee woɖe wò tsoe. Anyi nènye, eye anyi ke nagatrɔ azu!” (Mose I, 3:19) Anyie Mawu tsɔ wɔ Adam. (Mose I, 2:7) Do ŋgɔ na ema la, Adam menɔ afi aɖeke o. Eyata esi Yehowa gblɔ na Adam be agatrɔ azu anyi la, nusi fiam wòle enye be Adam atrɔ ayi anyimanɔmanɔ me. Adam maganɔ agbe o abe alesi ko anyi si me woɖee tsoe la le ene.
14 Anye ne Adam kple Xawa anɔ agbe egbea hafi, gake woku le esi woɖoe koŋ gbe toɖoɖo Mawu hewɔ nuvɔ̃ ta. Susu si ta míekuna enye be Adam tsɔ efe nuvɔ̃menyenye dzi viawo katã eye wògblẽ ku fe domenyinyi ɖi na mí. (Romatɔwo 5:12) Nuvɔ̃ sia le abe dɔxɔleameŋu vɔ̃ɖi aɖe si nu ame aɖeke mate ŋu asi le o ene. Nuvɔ̃ sia me tsonu si nye ku la nye fifode na mí. Futɔ gã aɖee ku nye, menye xɔlɔ̃e o. (Korintotɔwo I, 15:26) Aleke gbegbe wòle be míada akpee nye si be Yehowa wɔ tafe fe ɖoɖoa be wòaɖe mí tso futɔ vɔ̃ɖi sia si me!
KU ŊUTI NYATEƑEA NYANYA ÐEA VI NA MÍ
15 Nusi Biblia fia le nɔnɔme si me ame kukuwo le ŋu la faa akɔ na ame. Míekpɔe va yi be kukuawo mele veve sem loo alo lé blanui o. Susu aɖeke meli si ta wòle be míavɔ̃ kukuawo o elabena womate ŋu awɔ nuvevi aɖeke mí o. Womehiã míafe kpekpeɖeŋu o, eye woawo hã womate ŋu akpe ɖe mía ŋu o. Míate ŋu afo nu kpli wo o, eye woawo hã womate ŋu afo nu na mí o. Subɔsubɔhakplɔla geɖe gblɔna alakpatɔe be yewoate ŋu akpe ɖe kukuawo ŋu, eye amesiwo xɔ hakplɔla mawo dzi se la naa ga gbogbo aɖe wo ɖe ema ta. Gake nyatefea nyanya kpɔa mía ta be amesiwo fiaa aʋatsonufiafia mawo nagable mí o.
16 Ðe subɔsubɔha si me nèle la da asi ɖe nusi Biblia fia le nɔnɔme si me ame kukuwo le ŋu la dzia? Subɔsubɔha geɖe meda asi ɖe edzi o. Nukatae? Elabena Satana kpɔ ŋusẽ ɖe wofe nufiafiawo dzi. Satana zãa alakpasubɔsubɔ tsɔ blea amewo be woaxɔe ase be ne wofe ŋutilã ku la, woayi edzi anɔ agbe le gbɔgbɔmenuto me. Nya sia nye alakpa, eye Satana gblɔa alakpanya bubuwo kpea esia be yeatsɔ atrɔ amewo ɖa tso Yehowa Mawu gbɔ. Le mɔ ka nu?
17 Míede dzesii va yi be subɔsubɔha aɖewo fiaa nu be ne ame aɖe nɔa agbe baɖa la, ayi dzomavɔ me le ku megbe eye woawɔ fui tegbee le afima. Nufiafia sia nye bubumademade Mawu ŋu. Yehowa nye lɔlɔ̃ fe Mawu eye mana amewo nanɔ fu kpem le mɔ ma nu gbeɖe o. (Yohanes I, 4:8) Aleke nàbu tso ŋutsu aɖe si lé via si wɔ nu gbegblẽ aɖe la fe asi de dzo me wòfiã tsɔ he to nɛ ŋu? Ðe nàde bubu ŋutsu ma ŋua? Le nyatefe me la, ɖe nàdi gɔ̃ hã be yeanye amesia tɔgbe xɔlɔ̃a? Kura o! Ðewohĩ àgblɔ be ŋutsua fe tagbɔ sẽ loo! Ke hã, Satana di be míaxɔe ase be Yehowa wɔa fu amewo le dzomavɔ me tegbee—be eyia edzi nɔa fu wɔm wo fe biliɔn geɖe!
18 Satana gatoa subɔsubɔha aɖewo dzi fiaa nu be ne amewo ku la, wozua gbɔgbɔwo eyata ele be agbagbeawo nade bubu wo ŋu. Nufiafia sia le gbɔgblɔm be ame kukuwo fe gbɔgbɔwo ate ŋu ava zu agbagbeawo xɔlɔ̃ veviwo loo alo wofe futɔ vɔ̃ɖiwo. Ame geɖe xɔ alakpanya sia dzi se. Wovɔ̃na na kukuawo eye wodea bubu tɔxɛ wo ŋu hesubɔa wo. Biblia ya fia mí be kukuawo le alɔ̃ dɔm eye be Mawu vavã Yehowa, mía Wɔla kple nuwo katã Nala, koe wòle be míasubɔ.—Nyaɖeɖefia 4:11.
19 Nɔnɔme si me ame kukuwo le ŋuti nyatefea nyanya akpɔ tawò be woagatsɔ subɔsubɔhawo fe alakpanufiafia able wò o. Akpe ɖe ŋuwò nàse Biblia fe nufiafia bubuwo hã gɔme. Le kpɔɖeŋu me, ne ènyae be kukuawo meyia gbɔgbɔmenuto aɖeke me o la, ana nàse agbe mavɔ nɔnɔ le paradisonyigba dzi fe ŋugbe si wodo la gɔme nyuie wu.
20 Nutefewɔla Hiob si nɔ anyi le blema la bia nya sia be: “Ne ŋutsu ku la, ɖe wògagbɔa agbea?” (Hiob 14:14) Ðe woate ŋu afɔ amesi megale agbe o si dɔ alɔ̃ le ku me be wòagava nɔ agbe akea? Abe alesi míava kpɔe le ta si kplɔ esia ɖo me ene la, nusi Biblia fia tso nya sia ŋu la faa akɔ na ame ale gbegbe.
NUSI BIBLIA FIA
- Ame kukuwo mate ŋu akpɔ nu alo ase nu alo abu tame o.—Nyagblɔla 9:5.
- Kukuawo dɔ alɔ̃ le ɖiɖim ɖe eme; womele fu kpem o.—Yohanes 11:11.
- Nuvɔ̃ si fe dome míenyi tso Adam gbɔe na amegbetɔwo kuna.—Romatɔwo 5:12.
* Ne èdi numeɖeɖe ku ɖe nya siwo nye “luʋɔ” kple “gbɔgbɔ” ŋu la, ke kpɔ Megbenyawo.
Nyabiasewo
1-3. Nya kawoe amewo biana le ku ŋu, eye ŋuɖoɖo vovovo kawoe subɔsubɔhawo nana?
4. Nukpɔsusu ɖeka kae dze le subɔsubɔha geɖewo fe nufiafia le ku ŋu me?
5, 6. Nukae Biblia fia le nɔnɔme si me ame kukuwo le ŋu?
7. Aleke Yesu ɖe alesi ku le la mee?
8. Aleke míewɔ nya be menye Mawu fe tameɖoɖoe wònye be amegbetɔwo naku o?
9. Se kae Yehowa de na Adam, eye nukatae esia menye sedede si dzi wɔwɔ asesẽ o?
10, 11. (a) Aleke wòdzɔe be ame eve gbãtɔwo gbe toɖoɖo Mawu? (b) Nukatae Adam kple Xawa fe tomaɖomaɖo nye ŋkubiãnya?
12. Nukae ate ŋu akpe ɖe mía ŋu míase alesi Yehowa ase le eɖokui me esi Adam kple Xawa wɔ nusi tsi tre ɖe eŋu la gɔme?
13. Nukae Yehowa gblɔ be adzɔ ɖe Adam dzi ne eku, eye nukae esia fia?
14. Nukatae amegbetɔwo kuna?
15. Nukatae ku ŋuti nyatefea nyanya faa akɔ na ame?
16. Amekae kpɔa ŋusẽ ɖe subɔsubɔha geɖewo fe nufiafiawo dzi, eye aleke wòwɔa esiae?
17. Nukatae nufiafia si nye be wowɔa fu amewo le dzomavɔ me la nye bubumademade Yehowa ŋu?
18. Subɔsubɔhawo fe alakpanufiafia kae naa amewo subɔa ame kukuwo?
19. Biblia fe nufiafia bubu ka mee ava kɔ na wò nyuie wu ne èse nɔnɔme si me ame kukuwo le la gɔme?
20. Biabia ka mee míadzro le ta si kplɔ esia ɖo me?


text:
Ðe Miedea Se Ðe Video, Agbalẽ Alo Hadzidzi Aɖewo Nua?
Ao. Míafe habɔbɔa metɔa asi video, agbalẽ alo hadzidzi aɖewo koŋ dzi hedea se na hameviwo be woatsri wo o. Nu ka tae?
● Biblia de dzi fo na ame sia ame be wòana hehe efe “nugɔmesese fe ŋutetewo” be wòate ŋu ade vovototo nyui kple vɔ̃ dome.
● Biblia me mɔfiame aɖewo koŋ li siwo ŋu wòle be Kristotɔ nabu ne ele tiatia wɔm ku ɖe nu si wòatsɔ aɖe modzakae ŋu. * Míafe taɖodzinu le agbe mee nye be ‘míayi edzi anɔ nuwo dom kpɔ, be wodze Afetɔ la ŋu hã.’
● Biblia fia nu be ŋusẽ le fome fe tawo si, eya ta woate ŋu atiae be yewoade se ɖe modzakaɖeɖe aɖe nu na yewofe fomea me tɔwo. (1 Korintotɔwo 11:3; Efesotɔwo 6:
^ mm. 4 Le kpɔɖeŋu me, Biblia fo nu tsi tsitre ɖe nu sia nu si doa gbɔgbɔyɔyɔ, ahasiwɔwɔ kple ŋutasẽnuwɔwɔ ɖe ŋgɔ la ŋu.


text:
Template:Woezɔ
Woezɔ, woezɔ ɖe Eʋe Wikipiɖia loo!!
Akpe na nusiwo newɔ va yi le Eʋe Wikipiɖia la dzi! Mexɔese be ekpɔe be Eʋegbe ŋlɔlawo wo me sɔgbɔ ɖe afisia o. Míele mɔ kpɔm be ateŋu akpe ɖe mía ŋu. Ne mese Eʋegbe nyuie haɖe o hã la, megblẽ kura o. Megavɔ̃ o, mɔxexea ɖeke meli o. Ateŋu adze nuwo ŋɔŋlɔ gɔme fifia gɔ̃ hã. Ne ele xaxaa ɖe me la, ateŋu abiam fãa le nye nyamedzrofe.
Ɣesiaɣi neŋlɔ nane ɖe nyamedzrofe la, ɖo ŋku dzi na da dzesi sia (~~~~) ɖe nuwuwu. Esia ada ŋkɔ wò (alo dzesi wò), ŋkeke kple gafofoa si neŋlɔe la ɖe nuŋɔŋlɔa fe nuwuwu.
Mí me kpɔ ŋlɔ kpekpeɖeŋu nyawo haɖeke o. Ne ele kpekpeɖeŋu dim la, biam le nye nyamedzrofe alo ne ese gbe siawo la, kpɔ Wikipiɖia siawo fe kpekpeɖeŋu nyawo ɖa:
Ayekoo na wò! Netsɔ!!


text:
Míafe Ƒe Sia Ƒe Takpekpewo
Xlẽ nu tso takpekpe siwo míewɔna fe sia fe la ŋu. Kpɔ takpekpewɔfe siwo le miafe nutoa me.
Yi Edzi Nànɔ Mawu Fiaɖufea Dim Gbã!
Míetsɔ dzidzɔ le kpewòm be nàde ŋkeke etɔ̃ takpekpe si Yehowa Ðasefowo awɔ le fe sia me.
WƆNA VEVI AÐEWO
Woafo Biblia me nufo fakɔname si fe tanyae nye “Ame Ka Tututue Dze Anye Xexea Ƒe Fia Yeye?” la le Kwasiɖagbe ŋdi.
Woawɔ fefe wɔdɔɖeamedzi eve: ɖeka anye Biblia me ŋutinya eye evelia anye egbegbenudzɔdzɔ aɖe fe drama.
Ame kpekpe siwo tso dukɔ vovovowo me kple dutanyanyuigblɔlawo hã ade takpekpe siawo dometɔ geɖe.
AME KAWO KPEM WOLE?
Ame sia ame. Womaxɔ ga ɖe vava ta o, eye womadzɔ ga le amewo si hã o.
Kpɔ takpekpea fe ɖoɖowɔɖi bliboa kple video si ku ɖe míafe takpekpewo ŋu.


text:
TA ENELIA
Amekae Nye Yesu Kristo?
Ðofe tɔxɛ kae le Yesu si?
Afikae wòtso va?
Ameka fomevie wònye?
AME geɖe li siwo nye ame xɔŋkɔwo le xexeame. Ame aɖewo fe ŋkɔ ɖi le wofe nutoa me, le wofe dugãa me, alo le wofe dukɔa me. Ame aɖewo hã li siwo fe ŋkɔ ɖi le xexeame katã. Gake ame xɔŋkɔ aɖe fe ŋkɔ nyanya ɖeɖe mefia be ènya amea nyuie o. Mefia be ènya nusianu tso amea ŋu tsitotsito o.
2 Togbɔ be anɔ fe 2,000 sɔŋ enye si va yi si Yesu Kristo nɔ anyigba dzi hã la, amewo se nu tso eŋu le xexeame godoo. Ke hã ame geɖe menya amesi tututu Yesu nye o. Ame aɖewo gblɔna be ame nyui aɖe ko wònye. Ame bubuwo gblɔna be nyagblɔɖila aɖe ko wònye. Ame aɖewo hã xɔe se be Yesue nye Mawu, eyata ele be woade ta agu nɛ. Ðe wòle be woade ta agu nɛa?
3 Ele vevie ŋutɔ be nànya nyatefe si ku ɖe Yesu ŋu. Nukatae? Elabena Biblia gblɔ be: ‘Esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.’ (Yohanes 17:3) Ẽ, Yehowa Mawu kple Yesu Kristo ŋuti nyatefea nyanya ate ŋu ana nàkpɔ agbe mavɔ le paradiso me le anyigba dzi. (Yohanes 14:6) Gawu la, Yesue nye amesi ɖo alesi míanɔ agbee kple alesi míawɔ nu ɖe amewo ŋui la fe kpɔɖeŋui nyuitɔ kekeake ɖi na mí. (Yohanes 13:34, 35) Míedzro amesi tututu Mawu nye me le agbalẽ sia fe ta gbãtɔ me. Azɔ na míadzro nusi tututu Biblia fia ku ɖe Yesu Kristo ŋu la me.
MESIA SI ŊUGBE WODO
4 Biblia gblɔe ɖi ɣeyiɣi didi aɖe do ŋgɔ hafi wova dzi Yesu be Mawu adɔ ame aɖe ɖa, wòava nye Mesia, alo Kristo. Dzesideŋkɔ siwo nye “Mesia” (si nye Hebrigbe me nya) kple “Kristo” (si nye Helagbe me nya) siaa gɔmee nye “Amesiamina.” Amesi ŋugbe wodo la anye amesi woasi ami na, si fia amesi Mawu atia na ɖofe tɔxɛ aɖe. Míava srɔ̃ nu geɖe le agbalẽ sia me tso dɔ vevi si Mesia la awɔ le Mawu fe tameɖoɖowo me vava me ŋu le ta aɖewo siwo le ŋgɔ me. Míagava srɔ̃ nu geɖe hã tso yayra siwo Yesu ate ŋu ahe vɛ na mí fifia gɔ̃ hã ŋu. Gake hafi wova dzi Yesu la, ɖikeke mele eme o be ame geɖe nɔ nya sia ŋu bum be, ‘Amekae ava nye Mesia la?’
5 Le fe alafa gbãtɔ M. Ŋ. me la, Yesu si tso Nazaret fe nusrɔ̃lawo ka ɖe edzi bliboe be eyae nye Mesia si ŋugbe wodo. (Yohanes 1:41) Nusrɔ̃lawo dometɔ ɖeka si ŋkɔe nye Simon Petro gblɔ na Yesu tẽ be: “Wòe nye Kristo.” (Mateo 16:16) Gake aleke nusrɔ̃la mawo wɔ ka ɖe edzi ŋutɔŋutɔ be Yesue nye Mesia si ŋugbe wodo la, eye aleke míawo hã míawɔ aka ɖe edzi?
6 Mawu fe nyagblɔɖila siwo nɔ anyi do ŋgɔ na Yesu fe vava gblɔ nya geɖe ɖi ku ɖe Mesia la ŋu. Nyagblɔɖi mawo akpe ɖe amewo ŋu woakpɔ eyama adze sii. Míate ŋu awɔ efe kpɔɖeŋu ale: Tsɔe be wobe nàyi ʋutɔɖofe alo ketekedzefe alo yameʋudzefe aɖe, afisi amewo sɔna gbɔ le, be nàva kpe ame aɖe si mènya o. Ðe manɔ bɔbɔe na wò be nàkpɔ amea adze sii kaba ne ame aɖe ɖɔ efe nɔnɔme na wò oa? Nenema ke Yehowa to nyagblɔɖilawo dzi fo nu tso nusiwo Mesia la ava wɔ kple nusiwo adzɔ ɖe edzi la ŋu tsitotsito le Biblia me. Nyagblɔɖi gbogbo mawo me vava akpe ɖe amesiwo nye nutefewɔlawo ŋu be woakpɔe adze sii bɔbɔe.
7 Bu kpɔɖeŋu eve ko ŋu kpɔ. Gbã, nyagblɔɖila Mixa gblɔe ɖi fe 700 kple edzivɔ do ŋgɔ be woadzi Ŋugbedodovi la le Betlexem, si nye du sue aɖe le Yuda. (Mixa 5:1) Afikae wodzi Yesu le? Ẽ, du ma tututu mee! (Mateo 2:1, 3-9) Evelia, fe alafa geɖe do ŋgɔ la, nyagblɔɖi si le Daniel 9:25 fia asi fe si me tututu Mesia la ado—fe 29 M.Ŋ.* Nyagblɔɖi siawo kple bubu siwo va eme la ɖo kpe edzi be Yesue nye Mesia si ŋugbe wodo.
8 Kpeɖodzi bubu aɖe si fia be Yesue nye Mesia la va dze fã le fe 29 M.Ŋ. fe nuwuwu lɔfo. Ƒe ma mee Yesu yi Yohanes Amenyrɔɖetsimela gbɔ be wòanyrɔ ye ɖe Yordan-tɔsisia me. Yehowa do ŋugbe na Yohanes be yeana wòakpɔ dzesi aɖe si ana wòanya amesi Mesia la nye. Yohanes kpɔ dzesi ma le Yesu fe nyɔnyrɔxɔxɔ me. Biblia gblɔ nusi dzɔ la na mí be: ‘Ke esi wona nyɔnyrɔ Yesu vɔ la, edo go tso tɔa me enumake; eye kpɔ ɖa, dzifowo ʋu nɛ, eye wòkpɔ Mawu fe gbɔgbɔ la le ɖiɖim abe akpakpa ene va edzi; eye kpɔ ɖa, gbe tso dzifowo le gbɔgblɔm bena: Amesia enye vinye, si gbɔ nyemelɔ̃a nu lena o la, si dzea ŋunye!’ (Mateo 3:16, 17) Esi Yohanes kpɔ nusi dzɔ hese nya siawo vɔ la, ɖikeke aɖeke menɔ eyama me o be Yesue nye amesi Mawu dɔ ɖo ɖa. (Yohanes 1:32-34) Gbemagbe esi Mawu kɔ efe gbɔgbɔ kɔkɔe alo dɔwɔŋusẽ ɖe Yesu dzi la, eva zu Mesia, alo Kristo, amesi wotia be wòanye Kplɔla kple Fia.—Yesaya 55:4.
9 Biblia fe nyagblɔɖi siwo va eme kple Yehowa Mawu ŋutɔ fe ɖaseɖiɖi tẽ na wòdze fã be Yesue nye Mesia si ŋugbe wodo la. Gake Biblia gaɖo biabia vevi eve aɖewo ŋu ku ɖe Yesu Kristo ŋuti: Afikae wòtso va, eye ameka fomevie wònye?
AFIKAE YESU TSO VA?
10 Biblia fia mí be Yesu nɔ agbe le dzifo kpɔ hafi va anyigba dzi. Mixa gblɔe ɖi be woadzi Mesia la le Betlexem eye wògblɔ hã be enye amesi dzɔɣi “tso tititi.” (Mixa 5:1) Yesu ŋutɔ ɖee gblɔ zi geɖe be yenɔ dzifo hafi wova dzi ye ɖe anyigba dzi. (Yohanes 3:13; 6:38, 62; 17:4, 5) Ƒomedodo nyui tɔxɛ aɖee nɔ Yesu kple Yehowa dome esi wònye gbɔgbɔmenuwɔwɔ nɔ dzifo.
11 Yesu nye Yehowa fe Vi tɔxɛ si gbɔ melɔ̃a nu le kura o—eye esɔ hã nenema. Woyɔe be “nuwɔwɔwo katã fe ŋgɔgbevi” le esi eyae nye Mawu fe nuwɔwɔ gbãtɔ ta.# (Kolosetɔwo 1:15) Susu bubu aɖe hã li si ta Vi sia nye ame tɔxɛ ɖo. Eyae nye “Tenuvi” la. (Yohanes 3:16) Esia fia be Yesue nye amesi ko Mawu ɖeɖe wɔ. Yesu ganye amesi ko Mawu zã le Efe nuwɔwɔ bubuawo katã wɔwɔ me. (Kolosetɔwo 1:16) Azɔ hã wogayɔa Yesu be “Nya la.” (Yohanes 1:14) Esia fia mí be enye Mawu fe nyanuɖela, eye ɖikeke mele eme o be exɔa gbedasi kple mɔfiame siwo tso Fofoa gbɔ na Mawu fe vi bubu siwo nye mawudɔlawo kple amegbetɔwo siaa.
12 Ðe Ŋgɔgbevi la sɔ kple Mawu, abe alesi ame aɖewo xɔe se enea? Menye emae nye nusi Biblia fia o. Abe alesi míede dzesii le memama si do ŋgɔ me ene la, ɖe wowɔ Vi la. Ekema eme kɔ be gɔmedzedze li nɛ, evɔ gɔmedzedze alo nuwuwu meli na Yehowa Mawu ya o. (Psalmo 90:2) Tenuvi la mebui kura gɔ̃ hã kpɔ gbeɖe be yeadze agbagba anɔ tasɔsɔ me kple ye Fofo o. Biblia fia mí eme kɔ fã be Fofo la lolo wu Vi la. (Yohanes 14:28; Korintotɔwo I, 11:3) Yehowa ɖeka koe nye “Mawu ŋusẽkatãtɔ” la. (Mose I, 17:1) Eyata ame bubu aɖeke mele tasɔsɔ me kplii o.%
13 Ƒomedodo kplikplikpli aɖee le Yehowa kple efe Ŋgɔgbevia dome esi wonɔ anyi ɖekae fe biliɔn geɖe—si nye ɣeyiɣi didi aɖe do ŋgɔ hafi wova wɔ ɣletivi gbogboawo kpakple anyigba la. Aleke gbegbe wofe lɔlɔ̃ na wo nɔewo ade toe nye si! (Yohanes 3:35; 14:31) Vi vevi sia le abe Fofoa ene pɛpɛpɛ. Esia tae Biblia fo nu tso Vi la ŋu be enye “Mawu makpɔmakpɔ fe nɔnɔme” ɖo. (Kolosetɔwo 1:15) Ẽ̃, abe alesi ko ame aɖe fe vi ate ŋu aɖii le nu vovovowo me ene la, nenemae Vi sia si le dzifo la fe nɔnɔmewo kple amenyenye sɔ pɛpɛpɛ kple Fofoa tɔe.
14 Yehowa fe Tenuvi la lɔ̃ faa ɖi tso dzifo va nɔ agbe le anyigba dzi. Gake ɖewohĩ àbia be, ‘Aleke wòte ŋu dzɔe be wodzi gbɔgbɔmenuwɔwɔ wònye amegbetɔe?’ Nukunue wònye Yehowa wɔ. Etrɔ efe Ŋgɔgbevi si le dzifo fe agbe va de Yuda-ɖetugbi nɔafe Maria fe vidzidɔ me. Menye amegbetɔ aɖekee na wofɔ efe fu o. Aleae wòdzɔe be Maria va dzi vi si nye ame deblibo si wòtsɔ ŋkɔ na be Yesu.—Luka 1:30-35.
AMEKA ƑOMEVIE YESU NYE?
15 Nya siwo Yesu gblɔ kple nusiwo wòwɔ esime wònɔ anyigba dzi la kpena ɖe mía ŋu míenyaa amesi fomevi wònye nyuie. Gawu la, Yesu dzie míeto va nya Yehowa nyuie wu. Nukatae? Ðo ŋku edzi be Vi siae nye amesi ɖe Fofoa fe nɔnɔme fia pɛpɛpɛ. Susu sia tae Yesu gblɔ na efe nusrɔ̃lawo dometɔ ɖeka be: “Amesi ke kpɔm la, ekpɔ Fofo la.” (Yohanes 14:9) Biblia fe agbalẽ ene siwo woyɔna be Nyanyuiawo—Mateo, Marko, Luka, kple Yohanes—gblɔ nya geɖe na mí le Yesu Kristo fe agbenɔnɔ, efe dɔwɔwɔ, kple efe nɔnɔmewo ŋu.
16 Wonya Yesu nyuie be enye “Nufiala.” (Yohanes 1:38; 13:13) Nukae wòfia? Efe gbedasia koŋue nye ‘fiaɖufe ŋuti nyanyui la’—eyae nye Mawu fe Fiaɖufe, si nye dziɖuɖu si le dzifo si aɖu anyigba bliboa dzi eye wòahe yayra mavɔwo vɛ na amefomea me tɔ toɖolawo. (Mateo 4:23) Amekae de gbe sia asi nɛ? Yesu ŋutɔ gblɔ be: “Nye nufiafia la menye tɔnye o, ke boŋ amesi dɔm ɖa la tɔe,” eye ame mae nye Yehowa. (Yohanes 7:16) Yesu nya be enye ye Fofo fe didi be amewo nase Fiaɖufea ŋuti nyanyui sia. Míasrɔ̃ nu geɖe tso nusi Mawu fe Fiaɖufea nye kple nusi wòava wɔ ŋu le Ta 8 lia me.
17 Afikae Yesu fia nu le? Le afisiafi si wòakpɔ amewo le—le duviwo kple dugãwo me, le kɔfewo kple asiwo me, kpakple le amewo fe afewo me. Yesu menɔ mɔ kpɔm be ameawo nava ye gbɔ o. Eya ŋutɔe yi wo gbɔ. (Marko 6:56; Luka 19:5, 6) Nukatae Yesu do vevie nu alea gbegbe hezã efe ɣeyiɣi geɖe tsɔ nɔ gbefã ɖem nɔ nu fiam amewo? Elabena nenemae Mawu di be wòawɔ. Yesu wɔ Fofoa fe lɔlɔ̃nu ɣeawokatãɣi. (Yohanes 8:28, 29) Gake susu bubu aɖe hã li si tae wòɖe gbefã ɖo. Ameha siwo do go va egbɔ la fe nu wɔ nublanui nɛ. (Mateo 9:35, 36) Subɔsubɔhakplɔla siwo wòle be woanɔ Mawu kple efe tameɖoɖo ŋuti nyatefea fiam wo hafi la gblẽ wo ɖi. Yesu nya alesi gbegbe wòhiã be ameawo nase Fiaɖufegbedasiae.
18 Yesu tsɔa ɖe le eme na ame eye nu wɔa dɔ ɖe edzi vevie hã. Esia na amewo te ŋu tena ɖe eŋu faa eye wokpɔe be efe dɔme nyo. Egbɔ nɔnɔ dzɔa dzi na ɖeviwo gɔ̃ hã. (Marko 10:13-16) Yesu medea vovototo amewo me o. Elé fu ametafatafa kple numadzɔmadzɔwɔwɔ. (Mateo 21:12, 13) Le ɣeyiɣi si me amewo medea bubu nyɔnuwo ŋu boo o la, eya wɔ nu ɖe wo ŋu bubutɔe. (Yohanes 4:9, 27) Yesu bɔbɔ eɖokui anukwaretɔe. Ɣeaɖeɣi la, eklɔ afɔ na efe apostolowo, si nye dɔ si subɔvi tsɛwo wɔna zi geɖe.
19 Yesu tsɔa ɖe le amewo fe nuhiahiãwo me vevie. Esia dze fã esime wòto Mawu fe gbɔgbɔa fe ŋusẽ dzi da dɔ na amewo nukutɔe. (Mateo 14:14) Le kpɔɖeŋu me, ŋutsu aɖe si ŋu anyidɔ le la va Yesu gbɔ va gblɔ nɛ be: “Ne èlɔ̃ ko, àte ŋu aklɔ ŋutinye.” Yesu se veve ɖe amea nu ŋutɔŋutɔ. Yesu fe dɔme trɔ ɖe eŋu eye wòdo abɔ ɖa ka asi ŋutsua ŋu gblɔ be: “Melɔ̃ ŋutiwò nakɔ!” Eye ŋutsua kpɔ dɔyɔyɔ! (Marko 1:40-42) Àte ŋu akpɔ alesi gbegbe ŋutsua ase le eɖokui me la le susu mea?
EWƆ NUTEƑE VASEÐE NUWUWU
20 Yesu ɖo kpɔɖeŋu nyuitɔ kekeake na mí le toɖoɖo Mawu bliboe me. Ewɔ nutefe na Fofoa si le dzifo le nɔnɔme ɖesiaɖe me kpakple le tsitretsiɖeŋu kple fukpekpe fomevi vovovowo me. Yesu nɔ te sesĩe ɖe Satana fe tetekpɔwo nu dzidzedzetɔe. (Mateo 4:1-11) Ɣeaɖeɣi Yesu ŋutɔ fe fometɔ aɖewo mexɔ edzi se o, eye wogblɔ tso eŋu gɔ̃ hã be “efe tame da.” (Marko 3:21) Gake Yesu mena wofe nuwɔna kpɔ ŋusẽ ɖe edzi o; eyi Mawu fe dɔ si wòde esi la wɔwɔ dzi. Togbɔ be wodzu Yesu eye wowɔ nuvevii hã la, eɖu eɖokui dzi; mete kpɔ gbeɖe be yeawɔ nuvevi amesiwo tsi tre ɖe eŋu atsɔ aɖo etefe na wo o.—Petro I, 2:21-23.
21 Yesu lé nutefewɔwɔ me ɖe asi vaseɖe ku me—esime efe futɔwo sẽ ŋuta le eŋu wɔ fui wòse veve ʋuu tsɔ kui. (Filipitɔwo 2:8) De ŋugble le nusiwo me wòto le efe agbenɔŋkeke mamlɛtɔ me ŋu kpɔ. Wolée, aʋatso ɖasefowo tso enu, ʋɔnudrɔ̃la maɖianukwarewo bu fɔe, amehawo ɖu fewu le eŋu, eye asrafowo wɔ fui. Woklãe ɖe ati ŋu, eye le efe gbɔgbɔ mamlɛa me la, edo ɣli gblɔ be: “Wowu nu vɔ!” (Yohanes 19:30) Gake le Yesu fe ku fe ŋkeke etɔ̃agbe la, Fofoa si le dzifo fɔe ɖe tsitre wòzu gbɔgbɔmeme. (Petro I, 3:18) Kwasiɖa ʋɛ aɖewo megbe la, etrɔ yi dzifo. Le afima la, “ebɔbɔ nɔ anyi ɖe Mawu fe nuɖusi me” eye wònɔ lalam vaseɖe esime wotsɔ fiaɖuŋusẽ de asi nɛ.—Hebritɔwo 10:12, 13.
22 Viɖe kae do tso Yesu fe nutefewɔwɔ vaseɖe ku me me na mí? Le nyatefe me la, Yesu fe kua ʋu mɔnukpɔkpɔ ɖi na mí be míakpɔ agbe mavɔ le paradiso me le anyigba dzi, abe alesi Yehowa ɖo tamee tso gɔmedzedzea me ene. Míadzro alesi Yesu fe ku na esia ava emee la me le ta si kplɔe ɖo me.
NUSI BIBLIA FIA
- Nyagblɔɖi siwo va eme kple Mawu ŋutɔ fe ɖaseɖiɖi ɖo kpe edzi be Yesue nye Mesia, alo Kristo la.—Mateo 16:16.
- Yesu nye gbɔgbɔmenuwɔwɔ si nɔ agbe le dzifo ɣeyiɣi didi aɖe hafi va anyigba dzi.—Yohanes 3:13.
- Yesu nye nufiala, amesi doa vivi ɖe ame ŋu, kple amesi ɖo kpɔɖeŋu ɖi le toɖoɖo Mawu bliboe me.—Mateo 9:35, 36.
* Ne èdi numeɖeɖe ku ɖe Daniel fe nyagblɔɖi le Yesu ŋu me vava ŋuti la, kpɔ Megbenyawo.
# Woyɔa Yehowa be Fofo elabena eyae nye Wɔla la. (Yesaya 64:7) Esi Mawue wɔ Yesu ta la, woyɔe be Mawu fe Vi. Susu sia tɔgbe ke tae woyɔa gbɔgbɔmenuwɔwɔ bubuwo, kple ame Adam gɔ̃ hã, be Mawu fe viwo ɖo.—Hiob 1:6; Luka 3:38.
% Ne èdi kpeɖodzi bubu siwo fia be Tenuvi la mele tasɔsɔ me kple Mawu o la, ekema kpɔ Megbenyawo.
Nyabiasewo
1, 2. (a) Nukata ame xɔŋkɔ aɖe nyanya mefia be ènya amea nyuie o? (b) Aleke amewo tɔtɔ le amesi Yesu nye ŋui?
3. Nukatae wòle vevie be nànya nyatefe si ku ɖe Yesu ŋu?
4. Dzesideŋkɔ siwo nye “Mesia” kple “Kristo” gɔme ɖe?
5. Amekae Yesu fe nusrɔ̃lawo ka ɖe edzi bliboe be Yesu nye?
6. Wɔ alesi Yehowa kpe ɖe nutefewɔlawo ŋu be woakpɔ Mesia la adze sii fe kpɔɖeŋu.
7. Nyagblɔɖi siwo va eme ku ɖe Yesu ŋu la dometɔ eve aɖewoe nye kawo?
8, 9. Kpeɖodzi kae na eme va kɔ le Yesu fe nyɔnyrɔxɔxɔ me be eyae nye Mesia la?
10. Nukae Biblia fia le Yesu fe agbenɔnɔ hafi wòva anyigba dzi ŋu?
11. Aleke Biblia ɖee fiae be Yesu nye Yehowa fe Vi si gbɔ melɔ̃a nu le kura o?
12. Aleke míewɔ nya be Tenuvi la mele tasɔsɔ me kple Mawu o?
13. Biblia fe nya si wògblɔ be Vi la nye “Mawu makpɔmakpɔ fe nɔnɔme” gɔme ɖe?
14. Aleke wòdzɔe be wova dzi Yehowa fe Tenuvi la wònye amegbetɔ?
15. Nukatae míate ŋu agblɔ be Yesu dzie míeto va nya Yehowa nyuie wu?
16. Nukae nye Yesu fe gbedasi vevitɔ, eye ameka gbɔe efe nufiafiawo tso?
17. Tefe kawoe Yesu fia nu le, eye nukatae wòku kutri nenema gbegbe be yeafia nu amewo?
18. Yesu fe nɔnɔme kawoe nyo ŋuwò vevie?
19. Kpɔɖeŋu kae fia be Yesu tsɔ ɖe le amewo fe nuhiahiãwo me?
20, 21. Aleke Yesu ɖo kpɔɖeŋu le toɖoɖo Mawu nutefewɔwɔtɔe me?
22. Viɖe kae do tso Yesu fe nutefewɔwɔ vaseɖe ku me me na mí?


text:
Amegbetɔ fe Ablɔɖevinyenye ŋu Kpeɖoɖodzinya
Amegbetɔ fe Ablɔɖevinyenye ŋu Kpeɖoɖodzinya enye kpeɖoɖodzinyawo si Xexeme Dukɔ Ƒofuawo fe Takpekpegã la ŋlɔ daɖi le 10 Dzome 1948 le Palais de Chaillot, Paris. Ɖoɖo 30 le eme si dzi Xexeme Dukɔ Ƒofuawo da asi ɖo na amegbetɔwo katã le xexeame godoo.
"Wodzi amegbetɔwo katã ablɔɖeviwoe eye wodzena bubu kple gomekpɔkpɔ sɔsɔe. Susu kple dzitsinya le wo dometɔ ɖesiaɖe si eyata wodze be woanɔ anyi le ɖekawɔwɔ blibo me." — Kpeɖodzinya ɖoɖo I
Eŋɔŋlɔ[trɔ asi le eŋu]
Le nuvɔ̃ɖi siwo Adolf Hitler kple efe asrafowo wɔ le Xexemeʋa evelia me ta la, amewo geɖe va bui be ehiã be woaŋlɔ sewo le amegbetɔwo fe ablɔɖevinyenye ŋuti. Esia na be Xexeme Dukɔ Ƒofuawo fe Nuŋlɔlagã tia John Peters Humphrey si tso Canada be wòakpɔ eŋɔŋlɔ dzi. Amesiwo kpe ɖe eŋu wodome tɔa ɖewo enye Eleanor Roosevelt tso United States, Jacques Maritain kple René Cassin tso France, Charles Malik tso Lebanon, kple P. C. Chang tso China. Xexeme Dukɔ Ƒofuawo fe Takpekpegã si kpe le 10 Dzome 1948 wɔ akametatia le nya sia ŋuti, eye dukɔ 48 lɔ ɖe dzi, 0 gbe, eye 8 mede dzesia ɖeke o.[1]
Emenyawo[trɔ asi le eŋu]
Woŋlɔe abe dukɔ me sewo ene eye wodze egɔme kple Kpɔkplɔyiɖeme. Wokplɔ esia ɖo kpli ɖoɖo 30 sɔ̃.
Gbewo[trɔ asi le eŋu]
Woŋlɔ ɖe Guinness Book of Records la me be nyasiawo nye agbalẽ si gɔme woɖe ɖe gbe bubuwo me wòsɔgbɔ wu le xexeame.[2] Xexeme Dukɔ Ƒofuawo ŋutɔ ɖe nya siawo gɔme ɖe gbe 366 me.[3]
Nyasiawo fe tsofe[trɔ asi le eŋu]
- ↑ Eleanor Roosevelt Address to the United Nations General Assembly 9 Dzome 1948, le Paris, France.
- ↑ United Nations Decade for Human Rights Education (1995-2004)7 Anyɔnyɔ 2000. Xexeme Dukɔ Ƒofuawo fe Takpekpegã.
- ↑ Alphabetical Listing of All Translations (366) OHCHR.
Nuxexlẽwo le tefe bubuwo[trɔ asi le eŋu]
Kpeɖeŋu nyawo[trɔ asi le eŋu]
- Metsɔ nya siawo fe akpa gãtɔ tso Eŋlisi Wikipiɖia la dzi le 13 Dasiamime 2007.


text: 1Yakobo, Mawu kple Afetɔ Yesu Kristo fe kluvi, le esia ŋlɔm na to wuieve siwo ka hlẽ la:Medo gbe na mi!2Nɔvinyewo, ne miedo go tetekpɔ vovovowo la, mibui dzidzɔ sɔŋ,3esi mienyae be miafe xɔse fe nyonyome sia si wodo kpɔ la hea dzidodo vanɛ ta.4Gake mina dzidodo nawu efe dɔwɔwɔ nu bliboe, ale be mianɔ blibo, eye miasu te le goawo katã me, eye naneke naganɔ mia hiãm o.5Eya ta ne mia dometɔ aɖe le nunya hiãm la, neyi edzi wòanɔ Mawu biam, elabena enaa nu amewo katã faa, eye medoa ŋukpe ame o; eye wòanae.6Gake neyi edzi wòanɔ ebiam le xɔse me, eye negake ɖi kura o, elabena ame si kea ɖi la le abe futsotsoe si ya fona yina gbɔna la ene.7Ɛ̃, ame ma negasusui kura be yeaxɔ nane tso Yehowa gbɔ o;8dzimevesusula ye wònye, melia ke le efe mɔwo katã dzi o.9Gake nɔvi si nye ame tsɛ la natso aseye le efe dodoɖedzi la ŋu,10eye kesinɔtɔ hã ɖe efe bɔbɔɖeanyi la ŋu, elabena eyama nu ava yi abe gbe fe sefofo ene.11Elabena ɣe dzena kple efe dzoxɔxɔ gã henaa gbe yrɔna, eye efe sefofo duduna, eye efe gotagome fe nyonyo nu yina. Nenema kee kesinɔtɔ hã ayrɔ le efe agbenɔnɔ me.12Dzidzɔtɔe nye ame si doa dzi le tetekpɔ me, elabena ne wokpɔ ŋudzedze ɖe eŋu la, axɔ agbefiakuku la, si ŋugbe Yehowa do na ame siwo yia edzi lɔ̃nɛ.13Ne ame aɖe le tetekpɔ me tom la, negagblɔ be: “Mawue le teyem kpɔ” o. Elabena womate ŋu atsɔ nu vɔ̃ɖiwo ate Mawu kpɔ o, eye eya ŋutɔ hã metea ame aɖeke kpɔ o.14Gake nu si tea ame sia ame kpɔ lae nye ye ŋutɔ fe nudzodzro si henɛ, eye wòblenɛ.15Azɔ ne nudzodzro la fɔ fu la, edzia nu vɔ̃; eye ne nu vɔ̃ hã va tsi la, edzia ku.16Nɔvinye lɔlɔ̃tɔwo, migana woakplɔ mi atrae o.17Nunana nyui ɖe sia ɖe kple nunana blibo ɖe sia ɖe tso dzifo, elabena etso kekeli siwo le dzifo* fe Fofo la gbɔ, eye eyama metrɔna abe vɔvɔli ene o.18Le efe lɔlɔ̃nu ta la, etsɔ nyatefenya la dzi mí, ale be míanye efe nuwɔwɔ siwo wòtia gbã la dometɔ aɖewo.19Nɔvinye lɔlɔ̃tɔwo, minya esia. Ele be ame sia ame naɖe abla le nusese me, nanɔ blewu le nufofo me, nanɔ blewu le dziku me;20elabena ame fe dɔmedzoe menana wòwɔa nu dzɔdzɔe abe ale si Mawu di ene o.21Eya ta miɖe ɖifofo katã kple nɔnɔme maɖevi ma, si nye vɔ̃ɖinyenye, la ɖa, eye mitsɔ tufafa lɔ̃ be woafã nya la, si ate ŋu axɔ miafe luʋɔwo ɖe agbe la, ɖe mia me.22Ke hã, mizu nyadziwɔlawo, ke menye nyaselawo ko o, bene miagatsɔ tamebubu totro anɔ mia ɖokuiwo blem o.23Elabena ne ame aɖe nye nyasela, gake menye nyadziwɔla o la, ame sia le abe ame aɖe si le efe dzɔdzɔmemo kpɔm le ahuhɔ̃e me la ene.24Elabena ekpɔa eɖokui, eye wòdzona yina, eye enumake eŋlɔa ame si fomevi wònye la be.25Gake ame si léa ŋku ɖe se deblibo si naa ablɔɖe la ŋu, eye wònɔa edzi ɖaa la akpɔ dzidzɔ le ewɔwɔ me, le esi wòzu nyadziwɔla, ke menye nyasela si ŋlɔa nu be o la ta.26Ne ame aɖe bua eɖokui mawusubɔla adodoea, evɔ medea ga efe aɖe o, gake wòyia edzi blea ye ŋutɔ fe dzi la, ame sia fe subɔsubɔ nye dzodzro.27Subɔsubɔ si le dzadzɛ, si ŋu ɖifofo mele o, le mía Mawu si nye mía Fofo ŋkume lae nye esi: be woakpɔ tsyɔ̃eviwo kple ahosiwo dzi le wofe xaxa me, eye be ame nadzra eɖokui ɖo ɖimafomafoe tso xexea me.


text:
MEGBENYAWO
1914—Ƒe Ðedzesi Aɖee Wònye le Biblia fe Nyagblɔɖi Me
BIBLIA nusrɔ̃viwo ɖe gbefã ɣeyiɣi didi aɖe do ŋgɔ na fe 1914 be nu ɖedzesi aɖewo adzɔ le fe ma me. Nudzɔdzɔ kawoe, eye kpeɖodzi kawoe li be fe 1914 nye fe vevi aɖe?
Abe alesi wòdze le Luka 21:24 ene la, Yesu gblɔ be: “Trɔ̃subɔlawo latu afɔ Yerusalem dzi, halase esime woawu trɔ̃subɔlawo fe ɣeyiɣi [dukɔwo fe ɣeyiɣi ɖoɖi, NW] la nu.” Yerusalem ye nye Yuda-dukɔa fe fiadu—afimae Fia Dawid fe fiafomea me tɔ siwo nɔ zia dzi la fe fiaɖufe nɔ. (Psalmo 48:2, 3) Gake fia siawo to vovo tso dukɔwo fe fiawo gbɔ. Esi wonye Mawu ŋutɔ tefenɔlawo ta la, wonɔ “Yehowa fe fiazikpui” dzi. (Kronika I, 29:23) Eyata Yerusalem nye kpɔɖeŋu na Yehowa fe dziɖulanyenye.
Gake aleke wòva dzɔe be ‘trɔ̃subɔlawo tu afɔ’ Mawu fe dziɖuɖu dzi, eye ɣekaɣie nusia dzɔ? Ƒe 607 D.M.Ŋ. mee esia dzɔ esime Babilontɔwo va tsrɔ̃ Yerusalem. Ame aɖeke meganɔ “Yehowa fe fiazikpui” la dzi o, eye fia siwo tso Dawid fe fomea me nu tso. (Fiawo II, 25:1-26) Ðe ‘woatu afɔ edzi’ tegbeea? Ao, elabena Xezekiel fe nyagblɔɖia gblɔ ku ɖe Yerusalem-fia mamlɛtɔ si nye Zedekiya ŋu be: “Woaɖe tablanu ɖa, eye woaɖe fiakuku ɖi.…Esia maganɔ anyi o, vaseɖe esime amesi tɔ wònye la nava, eye matsɔe nɛ.” (Xezekiel 21:31, 32) “Amesi tɔ wònye,” si dze axɔ Dawid fe fiakukuae nye Kristo Yesu. (Luka 1:32, 33) Eyata ‘afɔtutu edzi’ la awu enu ne Yesu zu Fia.
Ɣekaɣie nu vevi ma adzɔ? Yesu ɖee fia be Trɔ̃subɔlawo aɖu dzi hena ɣeyiɣi ɖoɖi aɖe. Nuŋlɔɖi si le Daniel ta 4 kpe ɖe mía ŋu be míanya ɣeyiɣi ma fe didime. Eku ɖe nyagblɔɖi me drɔ̃e aɖe si Babilon-fia Nebukadnezar ku la ŋu. Ekpɔ ati kɔkɔ aɖe si wolã. Efe takpoa magate ŋu adze o elabena wotsɔ gayibɔ kple akɔbli blae. Mawudɔla aɖe gblɔ be: ‘Vaseɖe esime azã adre nu nava yi nɛ.’—Daniel 4:7-13.
Le Biblia me la, wozãna ati tsɔ wɔa dziɖuɖu fe kpɔɖeŋu zi geɖe. (Xezekiel 17:22-24; 31:2-5) Eyata kpɔɖeŋutia lalã fia alesi wova tɔ te Mawu fe dziɖuɖu, si fia siwo nɔ Yerusalem nye kpɔɖeŋu na. Gake ŋutega la ɖee fia be ɣeyiɣi vi aɖe koe ‘afɔtutu Yerusalem’ dzi axɔ—vaseɖe “azã adre.” Ɣeyiɣi didi kae nye ema?
Nyaɖeɖefia 12:6, 14 ɖee fia be azã alo ɣeyiɣi etɔ̃ kple afã fe didimee nye “ŋkeke akpe ɖeka alafa eve kple blaade.” Eyata “azã adre,” alo ɣeyiɣi adre fe didime anye ema fe tefe eve, alo ŋkeke 2,520. Gake Trɔ̃subɔlawo medzudzɔ ‘afɔtutu’ Mawu fe dziɖuɖu dzi le Yerusalem tsɔtsrɔ̃ fe ŋkeke 2,520 pɛ ko megbe o. Eyata edze fã be ɣeyiɣi si didi wu ema ŋue nyagblɔɖi sia ku ɖo. Ne míetsɔ nya siwo le Mose IV, 14:34 kple Xezekiel 4:6 si gblɔ be “ŋkeke ɖeka nanye fe ɖeka” wɔ dɔe la, ekema “azã adre” la fe didime anye fe 2,520.
Ƒe 2,520 la dze egɔme le fe 607 D.M.Ŋ. fe October me, esime Babilontɔwo ɖu Yerusalem dzi eye woxɔ fianyenyea le fia siwo ɖu dzi le Dawid fe fomea me la si. Ɣeyiɣia wu enu le fe 1914 fe October me. Ɣemaɣi la, “trɔ̃subɔlawo fe ɣeyiɣi” la wu enu, eye woɖo Yesu Kristo wònye Mawu fe Fia si le dzi ɖum le dzifo.*—Psalmo 2:1-6; Daniel 7:13, 14.
Abe alesi tututu Yesu gblɔe ɖi ene la, nu dovoɖiname siwo dzɔ le xexeame godoo lae de dzesi efe “vava” alo anyinɔnɔ abe Fia ene le dzifo—esiawoe nye aʋawɔwɔ, dɔwuame, anyigbaʋuʋuwo, dɔvɔ̃wo. (Mateo 24:3-8; Luka 21:11) Nudzɔdzɔ siawo na kpeɖodzi sẽŋu aɖe mí be fe 1914 mee wodzi Mawu fe Fiaɖufe si le dzifo la vavã eye be nuɖoanyi vɔ̃ɖi sia fe “ŋkeke mamlɛawo” dze egɔme ɣemaɣi.—Timoteo II, 3:1-5.
* Tso fe 607 D.M.Ŋ. fe October vaseɖe fe 1 D.M.Ŋ. fe October fe didimee nye fe 606. Esi wònye ne wodzo le fe 1 D.M.Ŋ. ko woɖona fe 1 M.Ŋ. me ta la, tso fe 1 D.M.Ŋ. fe October vaseɖe fe 1914 M.Ŋ. fe October fe didimee nye fe 1,914. Ne míetsɔ fe 606 kpe fe 1,914 la, ye katã le fe 2,520. Ne èdi numeɖeɖe le Yerusalem fe tsɔtsrɔ̃ le fe 607 D.M.Ŋ. me ŋu la, ke kpɔ nyati si nye “Ɣeyiɣikɔntabubu” (“Chronology” [Chronologie]) le Insight on the Scriptures (Étude perspicace des Écritures) si Yehowa Ðasefowo ta me.
← Kpɔ ta


text:
Ðe Mawu Nye Mawuɖekaetɔ̃ Alo Trinitaa?
Ale si Biblia ɖo eŋui
Sɔlemeha vovovowo gblɔna be Mawu nye Mawuɖekaetɔ̃ alo Trinita Kɔkɔe. Gake de dzesi nya si agbalẽ aɖe (Encyclopædia Britannica) gblɔ: “
Trinita alo eŋuti nufiafia gobii aɖeke medze le Nubabla Yeyea me o . . . Nufiafia sia dze egɔme vivivi eye wònye nya wohe ʋuu hafi va ɖoe anyi le fe alafa geɖewo megbe.”
Le nyatefe me la, Biblia fe afi aɖeke meɖɔ Mawu kpɔ enye Mawuɖekaetɔ̃ fe akpa aɖe o. De dzesi mawunyakpukpui siawo me nyawo:
“Yehowa, mía Mawu la, Yehowa ɖeka koe!”—5 Mose 6:4.
“Ŋkɔwòe nye Yehowa, eye wò ɖeɖe koe ɖo kpo ɖe anyigba blibo la dzi!”—Psalmo 83:19.
“Esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.”—Yohanes 17:3, Eʋegbe Biblia.
“Mawu ɖeka koe.”—Galatiatɔwo 3:20.
Nu ka tae sɔlemeha geɖewo fiaa nu be Mawu nye Mawuɖekaetɔ̃ alo Trinita Kɔkɔe?


text:
Lododo
Lododo alo Lododowo (Eŋlisigbeme Proverbs ) nye nya siwo miegblɔna kuɖe agbe aɖe si ame ɖe nɔ la ŋu. Enu enu la, nya siawo nyea nuxɔxlɔ̃ na amewo eye wodea sesẽ lãme na nunyuiwɔlawo.
Lododo fe kpɔɖeŋu aɖewo[trɔ asi le eŋu]
Lododo fe kpɔɖeŋu aɖewoe nye:
- Vi gbã abɔbɔgo me gbã klo go o.
- Ɖevi ka aplẽ gã mekaa nya gã o.
- Nunya adidoe asi me tu ne o.
- Kokloxɔ vuvu mekpe na ŋu na koklo o.
- Ne edidi ʋu hã etsɔ ko woyɔne.
- Ha be ŋdi tsie nye nyia.
- Agbenɔxevi megbea fu megbea fuma to o.
- Gbɔ̃ tokpo ye xlɔŋu via.
- Ahlɔ̃e medoa nyi fɔkpa o.
- Ha be mele lolo me o, tsivivi mee wole.
- Koklo metsɔa fu dome vea avu o.
- Koklo be kɔ gbɔe agbe le.
- Mɔdidi megbea du nu yi na o.
- Gbɔ̃sikɛ menɔa gbɔ̃ ŋgɔ o.
- Haho metsɔa tɔ o.
- Ta menɔanyi klo dɔa kuku o.
- Gli matsɔ amegbɔ wome dea mee o.
- Wome da kalami ɖe dadi gbɔ o.
- Dzigbɔdi wo tsɔ xɔa nu le fia si.
- Avu ɖu fu me dua ga o.
- Sabala le nogo gake mɔ le eme.
- Alegeli be ekpo ɖe megbetɔwo dzi.
- Vivi mevɔ na le agɔ kuŋu hafi wotsɔne fua gbe o.
- Dadi be nusi avu kpɔ hafi do ɣli, ye yekpɔna mia ŋku ɖedzi.
- Melege melegea ɖewo tsia ɖi ame.
- Dzea ʋa ɖia, aʋa mesi nɛ o.
- Makpɔfle metsia asime o.
- Ta ɖeka meɖea aɖaŋu o.
- Dumenyo mesɔa afe o.
- Avulélae xɔa kɔ.
- Ame eve metsia bome o.
- Nunyui wɔla fe ta me tsia bame o.
- Klo be wó be ye neva kpɔ yegbe, ye na be ye fe ta tsi gome.


text:
Ðe Biblia Tsri Gbɔdɔdɔ Ƒe Vivisesea?
Ale si Biblia ɖo eŋui
Biblia metsri vivisese le gbɔdɔdɔ me o, ɖe wòɖee fia boŋ be Mawu fe nunanae wònye na srɔ̃tɔwo. Ewɔ amegbetɔwo wonye “ŋutsu kple nyɔnu” eye wògblɔ tso efe nuwɔwɔ siawo ŋu be “wonyo ŋutɔ.” (1 Mose 1:27, 31) Esime wòna ŋutsu kple nyɔnu gbãtɔ zu srɔ̃tɔwo la, egblɔ be “woanye ŋutilã ɖeka.” (1 Mose 2:24) Ðekawɔwɔ sia lɔ gbɔdɔdɔ fe vivisese kple kuku ɖe ame nɔewo ŋu vevie hã ɖe eme.
Biblia ɖɔ vivi si srɔ̃ŋutsu sena le srɔ̃ɖeɖe me ale: ‘Kpɔ dzidzɔ le wò ɖekakpuimesrɔ̃ ŋu, efe no nemu wò, eye efe lɔlɔ̃ nena nanɔ ya mum ɖaa.’ (Lododowo 5:18, 19) Mawu di be nyɔnuwo hã nase vivi le gbɔdɔdɔ me. Biblia gblɔ be: “Srɔ̃ŋutsu natsɔ nu si srɔ̃a dze na la nɛ; ke srɔ̃nyɔnu hã nawɔ nenema ke na srɔ̃a.”—1 Korintotɔwo 7:3.
Srɔ̃tɔwo koe kpɔ mɔ akpɔ gome le gbɔdɔdɔ me
Mawu ɖoe be ame siwo ɖe wo nɔewo koe kpɔ mɔ ade wo nɔewo gbɔ abe ale si wòdze le Hebritɔwo 13:4 ene. Mawunyakpukpui sia gblɔ be: “Bubu nanɔ srɔ̃ɖeɖe ŋu le amewo katã dome, eye woagafo ɖi srɔ̃ɖeba la o, elabena Mawu adrɔ̃ ʋɔnu agbe gbegblẽ nɔlawo kple ahasiwɔlawo.” Ele be srɔ̃tɔwo nawɔ nutefe na wo nɔewo ahaku ɖe wo nɔewo ŋu. Menye kɔɖiɖi na ame ɖokui ɖokuitɔdiditɔe hea dzidzɔ gãtɔ kekeake vɛ o. Woakpɔ dzidzɔ gãtɔ kekeake ne wowɔ ɖe Biblia fe mɔfiame sia dzi be: “Dzidzɔ geɖe le nunana me wu nuxɔxɔ.”—Dɔwɔwɔwo 20:35..


text:
GBETAKPƆXƆ (TATA SI MÍESRƆ̃NA) SEPTEMBER 2014
Nusɔsrɔ̃nyati siwo me míadzro tso October 27 va se ɖe November 30, 2014 la le tata sia me.
Ðe Nèle Dzikpɔladɔ ‘Minyama’?
Aleke nàte ŋu aminyae le mɔ nyuitɔ nu?
Èka Ðe Edzi Be Yeke Ðe Nyatefea Ŋua? Nu Ka Tae?
Nyati sia dzro susu siwo tae ame geɖe gblɔna be Yehowa Ðasefowo sie nyatefea le la dometɔ aɖewo me. Míadzro susu siwo tae Ðasefowo ŋutɔwo hã xɔe se be yewo sie nyatefea le la me.
Subɔ Mawu Nutefewɔwɔtɔe Togbɔ Be “Xaxa Geɖewo” Ava Hã
Xaxawo vaa ame sia ame dzi le esi míele Satana fe xexea me ta. Mɔ kawo dzie Satana tona dzea mía dzi? Aleke míawɔ anɔ dzadzraɖoɖi ɖe wo ŋu?
Dzilawo—Mihe Mia Viwo
Agba le dzilawo dzi be woahe wo viwo “le Yehowa fe amehehe kple susua mamla me.” (Efesotɔwo 6:4) Nyati sia dzro mɔ etɔ̃ siwo dzi dzilawo ate ŋu ato ahe wo viwo ahakpe ɖe wo ŋu be woalɔ̃ Yehowa la me.
Nyabiabia Siwo Tso Exlẽlawo Gbɔ
Ðe nya si Biblia gblɔ le Psalmo 37:25 kple Mateo 6:33 la fia be Yehowa maɖe mɔ gbeɖe be dɔ nawu Kristotɔ oa?
Woaɖe Ku, Si Nye Futɔ Mamlɛtɔ Ða
Ku kpakple nu siwo katã henɛ vanɛ la nana amewo kpea fu ŋutɔ. Nu ka tae amewo kuna? Aleke ‘woava ɖe ku, si nye futɔ mamlɛtɔ, la ɖa’? (1 Korintotɔwo 15:26) Kpɔ ale si ŋuɖoɖoawo te gbe ɖe Yehowa fe dzɔdzɔenyenye, efe nunya, kple vevietɔ efe lɔlɔ̃ dzi.
Miɖo Ŋku Ame Siwo Le Ɣeyiɣiawo Katã Ƒe Subɔsubɔdɔa Wɔm Dzi
Yehowa subɔla geɖewo kua kutri le ɣeyiɣiawo katã fe subɔsubɔdɔa wɔwɔ me. Aleke míate ŋu aɖo ŋku wofe “xɔse fe dɔwɔwɔ” kple ‘agbagba siwo wodzena le lɔlɔ̃ ta’ la dzi?—1 Tesalonikatɔwo 1:3.


text:
Ðe Miesusu Be Gbefã Si Mieɖena Tso Ʋɔtru Nu Yi Ʋɔtru Nu Lae Ana Miadze Na Ðeɖekpɔkpɔa?
Ao. Míeɖea gbefã na amewo edziedzi tso ʋɔtru nu yi ʋɔtru nu, gake míebunɛ be dɔ ma wɔwɔe ana míakpɔ ɖeɖe o. (Efesotɔwo 2:8) Nu ka tae?
Bu nya sia ŋu kpɔ: Tsɔe be ŋutsu dɔmenyotɔ aɖe kpe amewo be woava tefe aɖe le ŋkeke aɖe koŋ dzi ava xɔ nunana xɔasi aɖe. Ne èxɔ ŋutsua fe ŋugbedodoa dzi se la, ɖe màwɔ ɖe efe nyawo dzi oa? Àwɔe godoo! Kakaɖedzitɔe la, àgblɔ ŋugbedodo sia ŋu nya na xɔ̃wòwo kple wò fometɔwo ale be wòaɖe vi na woawo hã. Menye esi nèva tefea eye nèva ɖe gamea dzi tae na nèdze na nunana ma xɔxɔ o. Ke boŋ esi ŋutsua di be yeatsɔ nunana la ana wò tae wòtsɔe na wò ɖo.
Nenema kee, Yehowa Ðasefowo xɔ ŋugbe si Mawu do be yeana agbe mavɔ ame sia ame si ɖoa to ye la dzi se. (Romatɔwo 6:
Eɖe mí, menye le dzɔdzɔenyenye fe dɔ, si míawo míewɔ la ta o, ke boŋ le efe nublanuikpɔkpɔ la nu.”


text:
Nu Ka Tae Mieyɔa Afi Siwo Miekpena Le Be Sɔleme Alo Tsɔtsi O?
Helagbe me nya si gɔme woɖe le Biblia aɖewo me be “sɔleme” alo “tsɔtsi” la fia mawusubɔlawo fe fufofo ke menye tefe si wokpena le o.
Esia fe kpɔɖeŋu aɖee nye esi: Le agbalẽ si apostolo Paulo ŋlɔ ɖo ɖe Kristotɔ siwo nɔ Roma me la, edo gbe na ŋutsu aɖe kple srɔ̃a, siwo ŋkɔwoe nye Akwila kple Priskila, eye wògblɔ kpee be: “Mido gbe na tsɔtsi si le wofe afe me la nam.” (Romatɔwo 16:
Eya ta míeyɔa afi si míekpena le la be “Fiaɖufe Akpata,” ke menye tsɔtsi o.
Nu ka tae míeyɔa afi si míekpena le be “Yehowa Ðasefowo Ƒe Fiaɖufe Akpata” ɖo?
Eyɔyɔ alea sɔ le susu siwo gbɔna ta:
Akpata alo kpekpewɔfee xɔ si me míekpena le la nye.
Míekpena be míade ta agu na Yehowa, Mawu si ŋu wofo nu tso le Biblia me ahaɖi ɖase tso eŋu.
—Psalmo 83: 19; Yesaya 43:12.
Míekpena be míasrɔ̃ nu tso Mawu fe Fiaɖufe si ŋu Yesu fo nu tso zi geɖe hã ŋu.
—Mateo 6: 9, 10; 24: 14; Luka 4:43.
Míele kpewòm be nàva ɖi tsa le míafe Fiaɖufe Akpata si le mia gbɔ la me be nàkpɔ ale si Yehowa Ðasefowo wɔa wofe kpekpewoe.
^ mm. 3 Nyagbɔgblɔ siawo tɔgbi dze le 1 Korintotɔwo 16:


text:
Tameɖoɖo Kae Le Agbea Ŋu?
Ale si Biblia ɖo eŋui
Woate ŋu abia nya siwo ku ɖe tameɖoɖo si le agbe ŋu la ŋu le mɔ vovowo nu. Le kpɔɖeŋu me, Nu ka tae míele anyigba dzi afi sia ɖo? alo Ðe tameɖoɖo aɖe le nye agbe ŋua? Biblia ɖee fia be nu si tae míele agbe ɖoe nye be míana xɔlɔ̃kadodo nanɔ mí kple Mawu dome. Bu nyatefenya vevi siwo Biblia ɖe ɖe go la dometɔ aɖewo ŋu kpɔ.
Mawue nye mía Wɔla. Biblia gblɔ be: “[Mawue] wɔ mí, eye etɔ míenye.”—Psalmo 100:3; Nyaɖeɖefia 4:11.
Mawu ɖo ta me ɖe nu sia nu si wòwɔ la ŋu, eye mí amegbetɔwo hã míele eme.—Yesaya 45:18.
Mawu wɔ mí be didi nanɔ mía me ɖe “gbɔgbɔmenuwo” ŋu, eye esiawo dometɔ aɖewoe nye didi be míanya tameɖoɖo si le míafe agbe ŋu. (Mateo 5:3) Edi be míaɖi kɔ na didi sia.—Psalmo 145:16.
Míeɖia kɔ na didi sia ne míena xɔlɔ̃kadodo va le mía kple Mawu dome. Togbɔ be gbɔgblɔ be xɔlɔ̃kadodo nanɔ mía kple Mawu dome adze nu si manya wɔ o na ame aɖewo hã la, Biblia de dzi fo na mí be: “Mite ɖe Mawu ŋu, eye ate ɖe mia ŋu.”—Yakobo 4:8; 2:23.
Be míanye Mawu xɔlɔ̃ la, ele be míafe agbenɔnɔ nawɔ ɖeka kple efe tameɖoɖo. Biblia fo nu tso tameɖoɖo sia ŋu le Nyagblɔla 12:13. Egblɔ be: “Vɔ̃ Mawu, eye nalé efe seawo me ɖe asi; elabena esia nye amegbetɔwo katã tɔ!”—Nyagblɔla 12:13.
Le etsɔme la, ne Mawu ɖe fukpekpe ɖa eye wòna agbe mavɔ exɔlɔ̃wo, siwo nye ame siwo subɔnɛ la, ekema ta me si wòɖo ɖe mía ŋu le gɔmedzedzea me la ava eme bliboe.—Psalmo 37:10, 11.